Reformasi diimport melawan Gelombang Hijau

Beberapa tahun yang lampau, ada beberapa orang tokoh muda PAS mendedahkan mereka mendapat undangan kursus di sebuah negara jiran, dan ceramahnya diisi oleh beberapa orang tokoh politik, intelijen tentera negara besar dan negara tuan rumah, pensyarah dan lain-lain. Undangan dihadiri dari beberapa negara termasuk tokoh dari Malaysia.

Mereka dijemput memberikan syarahan dan mengadakan perbincangan bagi melakukan perubahan politik dengan menjatuhkan kerajaan yang ada melalui gerakan yang dinamakan reformasi. Beberapa langkah susulan juga turut dilakukan, termasuk melibatkan kedutaan asing yang diundang melakukan campur tangan dalam urusan negara kita.

Secara khusus, sudah pasti Islam yang diberi lambang warna hijau menjadi sasaran, kerana dianggap sebagai pencabar kepada ideologi Timur dan Barat yang sedang mengalami kemelesetan. Sehinggakan, berkecainya blok Timur yang berideologi komunis dan segala mazhabnya serta tanda merudumnya hari ini blok Barat yang berideologi liberal kapitalisme.

Perkara ini disusuli dengan kenyataan oleh beberapa orang tokoh politik antarabangsa, khususnya dari Barat yang mempertahankan teori Francis Fukuyama yang menegaskan kuasa tunggal Barat perlulah dipertahankan.

Oleh itu, Islam dianggap sebagai pencabar paling besar kepada mereka. Hal ini disebabkan sejarah yang menunjukkan kejayaan Islam memimpin masyarakat majmuk yang berkonsepkan Islam memimpin, berprinsipkan adil kepada semua kaum dan agama tanpa meminggirkan kegiatan bermasyarakat, berpolitik, berekonomi dan lain-lain.

Indonesia yang paling ramai penduduk Islamnya di Nusantara, mengikut teori domino, mahu dirampas daripada Islam oleh pihak Komunis selepas berlakunya Perang Dunia Kedua dengan mengambil kesempatan daripada kekalahan Jepun. Mereka bertindak membunuh ramai dalam kalangan para ulama’ dan raja-raja yang dianggap penaung kepada agama Islam.

Mereka berlindung di sebalik perjuangan menentang penjajah Barat. Selepas itu, mereka bersekongkol dengan kerajaan pimpinan Sukarno, diikuti dengan rampasan kuasa pada 30 September 1965. Namun, ia telah digagalkan oleh tentera Indonesia dan kumpulan Islam yang dikecewakan.

Kemudiannya, kerajaan orde baru Suharto yang dianggap lemah dalam menghadapi kebangkitan Islam perlu diambil alih melalui cara pecah belah, serta dihangatkan isu rasuah, salah laku dan sebagainya yang menjadi kelemahan kerajaan melalui gerakan yang dinamakan reformasi.

Usaha mengambil alih kerajaan itu digantikan dengan kerajaan yang lebih menguntungkan Barat atau apa sahaja yang dapat menghalang kemunculan semula Islam di negara yang paling ramai penganutnya.

Seruan reformasi dilaungkan sehingga mengapi-apikan semangat protes mahukan perubahan dan pembaharuan kepada kerajaan yang bersih dan berintegriti. Akhirnya, Suharto ditumbangkan, manakala kumpulan Islam yang berjaya mengerahkan orang paling ramai berdemonstrasi dipinggirkan dengan terancang seperti pada zaman awal sejarah perjuangan kemerdekaan.

Berikutnya dilaungkan slogan Arab Spring yang menghuru-harakan beberapa negara Arab atas nama demokrasi, tetapi diikuti dengan perang saudara secara proksi atau lahirnya diktator yang lebih ganas.

Di Malaysia pula, dibawa slogan reformasi bagi menjatuhkan kerajaan Barisan Nasional (BN) dengan cara yang sama, iaitu cara yang tidak demokratik oleh kumpulan yang dinamakan Bersih dengan tujuannya yang tidak bersih.

PAS mengundurkan diri daripada kumpulan itu, setelah mengkaji sedalam-dalamnya kerana tiada faedah bertempur dengan anggota polis melalui perancangan yang jahat bermotifkan politik kotor yang diatur oleh pihak asing yang datang menjajah lagi secara baharu.

PAS mengalu-alukan kenyataan pemimpin DAP yang mendedahkan wajahnya yang sebenar terhadap Islam, apabila mereka membuat kenyataan kemarahan terhadap kejayaan PAS yang diberikan nama gelombang hijau dalam Pilihan Raya Umum ke-15 baru-baru ini.

Sehinggakan, berlakunya gerakan bagi menghalang penubuhan kerajaan oleh Perikatan Nasional (PN) yang disertai oleh PAS dengan cara yang terang lagi bersuluh, walaupun melalui tangan-tangan ghaib yang tersembunyi.

Mereka mengoyakkan topeng yang melindungi wajahnya yang sebenar, supaya lebih meyakinkan kita kepada perjuangan Islam dan mengenali siapakah kawan dan lawan.

Ditelanjangkan dirinya sendiri, betapa slogan menentang rasuah, perompak, lanun dan segala salah laku hanya penuh kepura-puraan sahaja. Hal ini jelas berlaku apabila semua pihak yang dikutuk tersebut diajak untuk bergabung bersama dan diajak sesiapa sahaja, dalam kerajaan yang dibentuk bagi mencukupkan jumlahnya dengan cara begitu rupa tanpa rasa malu.

Kini, berlaku situasi yang membenarkan sabda Rasulullah SAW bahawa akan muncul dalam kalangan umat Islam pada akhir zaman:

إِنَّ مِنْ ضِئْضِئِ هَذَا، قَوْمًا يَقْرَءُونَ القُرْآنَ، لَا يُجَاوِزُ حَنَاجِرَهُمْ، يَمْرُقُونَ مِنَ الإِسْلَامِ مُرُوقَ السَّهْمِ مِنَ الرَّمِيَّةِ، يَقْتُلُونَ أَهْلَ الإِسْلَامِ، وَيَدَعُونَ أَهْلَ الأَوْثَانِ، لَئِنْ أَدْرَكْتُهُمْ لَأَقْتُلَنَّهُمْ قَتْلَ عَادٍ.

“Sesungguhnya, di belakang golongan ini akan muncul keturunan atau kumpulan daripada kalangan (yang mengaku Islam) yang membaca al-Quran sekadar di kerongkongannya sahaja. Dalam keadaan mereka meninggalkan Islam, laksana anak panah keluar menuju sasarannya. Mereka akan menentang orang Islam dan membiarkan kaum penyembah berhala (Musyrikin) yang menjadi musuh Islam. Sekiranya aku berkesempatan (dipanjangkan umur) menemui mereka, nescaya aku menentangnya laksana menentang kaum ‘Ad (yang dilaknat Allah).” (Riwayat al-Bukhari no. 7432 dan Muslim no. 1064)

Cara terkini kumpulan tersebut ialah mewujudkan gabungan yang bersedia mencari kemenangan dengan wajah yang berubah-ubah, melalui sokongan pihak Islam yang bebal dan pihak yang nyata bermusuh terhadap Islam.

Dalam PRU-15 yang lalu, jumlah kerusi yang dimenangi di kawasan majoriti bukan Islam atau bukan Islam menjadi undi penentu yang menyokong calon-calon mereka, di sebalik perpecahan dan kejahilan umat Islam terhadap politik.

Perjuangan mereka melalui ideologi pragmatik yang disembunyikan dan berpura-pura dengan wajah yang dapat menarik kalangan yang beragama sehingga boleh ditipu atau disebabkan oleh jahil agama atau tidak beragama.

Namun, kami yakin kepada firman Allah SWT yang menggagalkan penipuan mereka pada akhirnya:

وَقَدۡ مَكَرُواْ مَكۡرَهُمۡ وَعِندَ ٱللَّهِ مَكۡرُهُمۡ وَإِن كَانَ مَكۡرُهُمۡ لِتَزُولَ مِنۡهُ ٱلۡجِبَالُ٤٦ فَلَا تَحۡسَبَنَّ ٱللَّهَ مُخۡلِفَ وَعۡدِهِۦ رُسُلَهُۥٓۚ إِنَّ ٱللَّهَ عَزِيزٞ ذُو ٱنتِقَامٖ٤٧

“Dan sesungguhnya mereka telah membuat makar (perancangan tipu daya) yang besar padahal di sisi Allah jua (balasan) makar mereka itu. Dan sesungguhnya makar mereka itu (amat besar) sehingga gunung-gunung dapat lenyap kerananya. (46); Kerana itu janganlah sekali-kali kamu mengira Allah akan memungkiri janji-Nya kepada para rasul-Nya; sesungguhnya Allah Maha Perkasa, lagi mempunyai pembalasan. (47)” (Surah Ibrahim: 46-47)

Demikianlah janji Allah SWT yang menggagalkan segala perancangan menentang Islam yang sebenar. Selain itu, Allah SWT juga mendedahkan kumpulan yang bersekongkol dengan musuh Islam demi mencapai tujuannya sekadar kemenangan dunia sahaja.

Perkara itu dijelaskan oleh firman Allah SWT:

بَشِّرِ ٱلۡمُنَٰفِقِينَ بِأَنَّ لَهُمۡ عَذَابًا أَلِيمًا١٣٨ ٱلَّذِينَ يَتَّخِذُونَ ٱلۡكَٰفِرِينَ أَوۡلِيَآءَ مِن دُونِ ٱلۡمُؤۡمِنِينَۚ أَيَبۡتَغُونَ عِندَهُمُ ٱلۡعِزَّةَ فَإِنَّ ٱلۡعِزَّةَ لِلَّهِ جَمِيعٗا١٣٩

“Khabarkanlah berita gembira kepada orang-orang munafiq; bahawa sesungguhnya mereka akan mendapat seksaan yang pedih. (138); (Iaitu) orang-orang yang mengambil orang-orang kafir menjadi teman-teman penolong dengan meninggalkan orang-orang Mukmin. Apakah patut mereka mencari kekuatan di sisi orang kafir itu? Maka, sesungguhnya semua kekuatan adalah kepunyaan Allah. (139)” (Surah al-Nisa’: 138-139)

Abdul Hadi Awang
Presiden PAS
Timbalan Pengerusi Perikatan Nasional

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Lapan kematian, 383 kes baharu

Seramai lapan pesakit meninggal dunia akibat komplikasi Covid-19 dalam tempoh 24 jam semalam (Isnin, 9 Januari 2023), jumlah tertinggi dalam tempoh 23 hari sejak kali terakhir juga merekodkan lapan kematian pada 16 Disember lalu.

Daripada jumlah kematian itu satu kes melibatkan pesakit ‘brought in death’ (BID) atau meninggal dunia di luar fasiliti kesihatan, menurut data Kementerian Kesihatan (KKM) yang dikemas kini tengah malam tadi.

Tiga daripada kes kematian itu direkodkan di Selangor, masing-masing dua di Kuala Lumpur, termasuk kes BID, serta Pulau Pinang, manakala satu kes dicatat di Perak.

Jumlah itu menjadikan kumulatif kematian sejak 17 Mac 2020 bertambah menjadi 36,883 mangsa, termasuk 7,858 kes BID.

Sementara itu, jangkitan baharu yang direkodkan semalam pula turun kepada 383 kes, berbanding 405 yang dicatat pada Ahad.

Daripada jumlah jangkitan baharu semalam, 257 kes melibatkan individu yang telah menerima suntikan vaksin dos penggalak, diikuti 79 (individu yang lengkap divaksinasi); dua kes (individu belum lengkap divaksinasi); dan 45 kes (individu tidak divaksinasi).

Jangkitan semalam, turut melibatkan 28 kanak-kanak, turun berbanding 29 yang dicatatkan pada Ahad.

Jumlah terbaharu itu menjadikan kumulatif positif sejak 25 Januari 2020 sebanyak 5,030,696 dengan 4,982,399 pesakit telah sembuh, termasuk 355 yang pulih semalam.

KKM juga memaklumkan sehingga semalam 11,414 kes masih aktif, naik sedikit berbanding 11,394 yang dilaporkan pada Ahad, manakala 10,779 pesakit masih menjalani kuarantin di rumah (10,763 pada Ahad). Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital pula meningkat kepada 607 kes, berbanding 599 yang dicatat pada Ahad.

Seramai 28 pesakit dimasukkan ke unit rawatan rapi, turun berbanding 32 yang dicatat pada Ahad, dengan 11 daripadanya memerlukan alat bantuan pernafasan (12 pada Ahad).

Berikut adalah pecahan kes baharu semalam mengikut negeri dan wilayah, serta kumulatif kes positif:


Kes naik lagi, rekod baharu pecah tiga hari berturut-turut

Rekod baharu jangkitan harian Covid-19 sekali lagi tertulis dalam carta negara pada Sabtu (5 Mac 2022), tatkala sehingga Jumaat lalu sebanyak 63.5 peratus individu dewasa menerima vaksin penggalak dan 97.4 peratus lagi telah lengkap divaksinasi.

Statistik laman sesawang CovidNOW kendalian Kementerian Kesihatan (KKM) yang dikemas kini awal pagi tadi menunjukkan, dalam tempoh 24 jam semalam, 33,406 jangkitan baharu dilaporkan di seluruh negara, berbanding 33,209 kes pada Jumaat.

Jumlah kes harian semalam mencatat rekod baharu tiga hari berturut-turut setelah sebanyak 32,467 kes direkodkan pada Khamis, 3 Mac 2022.

Namun, bagi KKM lonjakan kes sekarang ini dianggap tidak seteruk ketika kemuncak penularan varian Delta pada Julai dan Ogos 2021 yang merekodkan jangkitan harian tertinggi sebanyak 24,599 kes pada 26 Ogos.

Peningkatan jangkitan harian semalam menjadikan kumulatif positif sejak wabak Covid-19 menular di negara ini awal 2020 lalu sebanyak 3,595,172 kes, keempat tertinggi dalam kalangan negara-negara ASEAN setelah Indonesia, Filipina dan Vietnam.

Seramai 27,143 pesakit Covid-19 dilaporkan sembuh semalam, menjadikan kumulatif pulih sebanyak 3,250,793 kes, dan 311,206 kes masih aktif, meningkat berbanding 305,010 kes pada Jumaat. Dalam tempoh itu juga negara merekodkan 33,173 kes kematian akibat komplikasi Covid-19.

Daripada jumlah kes aktif itu pula 298,532 pesakit menjalani kuarantin di rumah (292,696 pada Jumaat); dan 3,588 pesakit ditempatkan di Pusat Kuarantin dan Rawatan Covid-19 Bersepadu (PKRC), meningkat berbanding 3,442 pada Jumaat.

Manakala seramai 8,715 pesakit dimasukkan ke hospital bagi mendapatkan rawatan lanjut, meningkat berbanding 8,524 pada Jumaat; 8,322 (Khamis); 8,182 (Rabu); dan 7,542 (Selasa).

Sehingga semalam, seramai 371 pesakit terpaksa dimasukkan ke unit rawatan rapi (ICU), meningkat berbanding 348 pesakit pada Jumaat. Jumlah itu termasuk 226 pesakit yang memerlukan alat bantuan pernafasan, naik berbanding 211 pada Jumaat.

Sementara itu, tujuh negeri dan Wilayah Persekutuan merekodkan peningkatan jangkitan harian semalam, dengan Selangor kekal mencatat kes tertinggi sebanyak 9,651 kes berbanding 8,897 pada Jumaat.

Setakat ini Selangor merekodkan kumulatif positif sebanyak 988,698 kes dan tidak mustahil jumlah itu akan mencecah sejuta kes dua hari lagi jika trend peningkatan jangkitan harian seperti sekarang berterusan.

Johor yang akan mengadakan Pilihan Raya Negeri (PRN) pada 12 Mac ini pula mencatat 2,713 kes baharu semalam, berbanding 2,359 kes pada Jumaat, dan Pulau Pinang (2,621 kes baharu, 2,592 Jumaat).

Pahang pula merekodkan 1,619 kes baharu, berbanding 1,535 pada Jumaat; Sarawak (1,455 kes baharu, 1,333 Jumaat); Melaka (931 kes baharu, 741 Jumaat); dan Labuan (267 kes baharu, 266 Jumaat).

Berdasarkan taburan kes mengikut kumpulan umur minggu ini bagi seluruh negara, sebanyak 27.3 peratus melibatkan individu berusia 18 hingga 29 tahun; 23.5 peratus (30-39 tahun); 13.6 peratus (40-49 tahun); dan 8.9 peratus (50-59 tahun).

Manakala 7.1 peratus membabitkan kategori umur 5 hingga 11 tahun; 5.9 peratus (60-69 tahun); 5.6 peratus (0-4 tahun); 4.8 peratus (12-17 tahun); 2.5 peratus (70-79 tahun); dan 0.9 peratus (80 tahun dan ke atas).

Pecahan kes Covid-19 mengikut negeri-negeri pada 5 Mac 2022.


Tiga pekerja Giant positif Covid-19, pelanggan diminta hubungi KKM

Pihak pengurusan Giant Ulu Kelang hari ini mengesahkan tiga pekerjanya yang menjalankan pelbagai tugas di bahagian stor dipasar raya itu positif Covid-19 pada Jumaat.

“Tarikh terakhir mereka bekerja di stor adalah pada 27 Mei 2021 dan bertugas di pelbagai peranan di stor tersebut.

“Pihak kami sedang bekerjasama dengan pihak berkuasa kesihatan yang berkaitan bagi memastikan bahawa kami memberikan pemeriksaan dan ujian kesihatan yang diperlukan kepada ahli pasukan kami seperti yang dinasihatkan oleh Kementerian Kesihatan Malaysia (KKM),” kata Giant dalam satu kenyataan hari ini.

Giant juga berkata pasar rayanya di Ulu Kelang ditutup mulai hari ini 29 Mei 2021 untuk prosedur pembersihan dan disinfeksi secara menyeluruh, bagi memastikan keselamatan orang ramai, sebelum membukanya semula pada Ahad.

Menurut syarikat itu pelanggan yang pernah berurusan di pasar raya berkenaan pada tarikh berkaitan boleh merujuk untuk tindakan lanjut KKM menerusi talian hotline Pusat Kesiapsiagaan dan Tindakan Cepat Krisis KKM di talian 03 88810200/0600 dan 0700.

“KKM akan melakukan pengesanan kontak rapat dan para pelanggan boleh merujuk kepada KKM untuk pengesahan lanjut,” katanya.

Giant juga berkata kesejahteraan pekerja dan pelanggan tetap menjadi keutamaan dan amalan serta langkah pematuhan prosedur operasi standard (SOP) kawalan Covid-19 sentiasa dilaksanakan.

“Niat kami adalah untuk tetap telus, menyampaikan maklumat di atas sebagai sebahagian daripada tindakan proaktif kami bagi memastikan semua orang mendapat maklumat dan membantu mengekang penyebaran virus,” kata kenyataan itu.


Penggunaan katil Covid-19 hampir cecah 100 peratus

Kadar penggunaan katil rawatan kritikal atau unit rawatan rapi (ICU) Covid-19 di Lembah Klang keseluruhannya mencapai 90 peratus setakat pagi ini, kata Ketua Pengarah Kesihatan Tan Sri Dr Noor Hisham Abdullah.

Beliau berkata, enam hospital yang melebihi paras amaran kadar penggunaan katil melebihi 70 peratus iaitu Hospital Sungai Buloh, Hospital Kuala Lumpur, Hospital Ampang, Hospital Serdang, Hospital Selayang dan Hospital Tengku Ampuan Rahimah Klang, dengan ada antaranya telah pun menghampiri 100 peratus.

“Pusat Perubatan Universiti Malaya pula melaporkan penggunaan katil rawatan kritikal ICU Covid-19 pada kadar melebihi 50 peratus,” katanya dalam kenyataan di Facebook hari ini berdasarkan statistik dilaporkan kepada Pusat Kesiapsiagaan dan Tindak Cepat Krisis Kebangsaan (CPRC).

Noor Hisham berkata, pembedahan dan prosedur elektif di hospital sekitar Lembah Klang akan dikurangkan atau ditangguhkan bagi membolehkan lebih banyak katil hospital dikhususkan untuk rawatan Covid-19.

“Ini juga membolehkan anggota perubatan dimobilisasikan ke tempat-tempat yang lebih kritikal bagi perawatan pesakit Covid-19.

“KKM juga akan terus bekerjasama dengan hospital-hospital swasta, pengajar atau universiti di sekitar Lembah Klang bagi meningkatkan kapasiti katil-katil kritikal,” katanya

Beliau berkata, kerjasama itu termasuk penyumberluaran pesakit bukan Covid-19 bagi kes dan prosedur tertentu untuk dirawat di hospital swasta dengan kos ditanggung kerajaan pada caj rawatan yang dipersetujui.

Dalam pada itu, beliau memaklumkan Hospital Sungai Buloh yang beroperasi sepenuhnya sebagai hospital Covid-19 akan meningkatkan kapasiti katil rawatan kritikal secara berfasa bagi memenuhi keperluan yang bertambah.

Katanya, KKM telah membuat perolehan peralatan perubatan seperti ventilator sejak tahun lepas bagi membolehkan Hospital Sungai Buloh meningkatkan kapasiti katil rawatan kritikal apabila terdapat keperluan mendesak.


Pendakwa kanan digugur, kita boleh nampak kes Zahid menuju arah mana: Azmin

Pengguguran pendakwa raya kanan dalam kes rasuah melibatkan Datuk Seri Ahmad Zahid Hamidi adalah isyarat jelas kes tersebut berkemungkinan juga akan terlepas begitu sahaja, kata Datuk Seri Azmin Ali.

Pengerusi Perikatan Nasional (PN) Selangor itu berkata langkah kerajaan campuran menukar Timbalan Pendakwa Raya Datuk Raja Rozela Raja Toran daripada kes Zahid itu menunjukkan perbicaraan itu sedang menuju ke arah mana selepas ini.

“Hari ni kita dengar pendakwa raya kanan telah pun digugurkan, kes sedang disemak semula.

“Saya percaya saudara KJ (Khairy Jamaluddin) dan saudara Shahril (Shahril Hamdan) faham ke mana nak pergi ini?

“Saya sebut tadi Mahkamah Tinggi telah mengesahkan ada kes prima facie, jadi nak semak apa? Peguam Negara yang sama yang mendakwa beliau dan peguam negara yang sama nak menyemak semula kes ini?” katanya semasa wawancara dalam program Keluar Sekejap yang dihoskan bersama Khairy dan Shahril.

Terdahulu, NST melaporkan Raja Rozela, yang dilihat mengajukan soalan bertalu-talu terhadap Zahid semasa perbicaraan sebelum ini, tidak hadir sejak Isnin minggu lepas, dan juga tidak berada di mahkamah ketika perbicaraan disambung pada Rabu.

Jelas Azmin lagi, Perdana Menteri Datuk Seri Anwar Ibrahim hanya mementingkan kestabilan diri sendiri untuk terus berkuasa dan terpaksa berkompromi dengan anak muridnya, Zahid sehingga melantik menjadi Timbalan Perdana Menteri dan mencampuri urusan perundangan negara.

“Apa yang saya lihat hari ni adalah kestabilan untuk menjaga kedudukan Anwar sebagai Perdana Menteri bukan soal kestabilan negara,” ujarnya lagi.

Zahid berdepan 47 pertuduhan – 12 pecah amanah (CBT), lapan rasuah, dan 27 pengubahan wang haram membabitkan puluhan juta ringgit milik YAB.

Antara pertuduhan CBT ialah beliau didakwa menjelaskan hutang kad kreditnya menggunakan YAB melalui 44 keping cek berjumlah kira-kira RM1.3 juta antara Januari 2013 dan Disember 2016.


Pahang tampil perjelas isu suntik pekerja Genting Highlands

Selepas beberapa hari tuduhan dilemparkan kepada kerajaan Perikatan Nasional (PN) berhubung pemberian vaksin kepada pekerja Genting Highlands, Jawatankuasa Pengurusan Bencana Negeri Pahang pada Khamis akhirnya tampil memberi penjelasan.

Dalam satu kenyataan yang dikeluarkan Kerajaan Negeri Pahang, jawatankuasa itu menjelaskan pemberian vaksin kepada pekerja industri perhotelan dibuat atas beberapa faktor, termasuk kluster membabitkan Genting Highlands, dan pertambahan jumlah vaksin yang diterima negeri itu.

Jawatankuasa itu berkata, pemberian vaksin kepada 3,036 individu daripada sektor perhotelan termasuk ‘housekeepers’, pencuci dan penyelenggaraan membabitkan enam daerah di Pahang dan bukan hanya pekerja Genting Group.

“Ia juga sebagai usaha menggerakkan sektor ekonomi dan sektor sokongan negeri iaitu pelancongan dan pengangkutan,” kata kenyataan itu.

Jawatankuasa itu turut menegaskan inisiatif berkenaan juga hanya dibuat selepas 32,156 petugas barisan hadapan kesihatan dan perkhidmatan penting yang disasarkan sebagai penerima vaksin fasa pertama oleh kerajaan Persekutuan, selesai menerima vaksin mereka.

Jawatankuasa yang dipengerusikan Setiausaha Kerajaan Pahang Datuk Seri Dr Sallehuddin Ishak juga berkata, Pahang menerima 5,319 dos tambahan dalam fasa pertama yang disasarkan kepada petugas barisan hadapan selain Kementerian Kesihatan (KKM) termasuk guru komobid dan sebagainya, dengan 3,820 guru menerima vaksin itu dalam dua fasa berbeza.

Jawatankuasa berkenaan memaklumkan sebanyak 5,600 dos tambahan vaksin Sinovac pula diterima untuk penerima daripada sektor pengangkutan, pihak berkuasa tempatan (PBT), perkhidmatan sokongan klinik (PSK) dan perkhidmatan sokongan hospital (PSH).

Beberapa hari lalu, pelbagai pihak ‘menyerang’ kerajaan kerana didakwa mendahulukan pekerja perhotelan di Genting Highlands berbanding petugas barisan hadapan.

Menteri Penyelaras Program Vaksinasi Covid-19 Kebangsaan, Khairy Jamaluddin, yang turut dituduh memberi arahan itu, terpaksa mengeluarkan kenyataan menafikan memberi arahan suntikan kepada pekerja Genting Highlands.


Lelaki miliki 15 permit rentas negeri kena tangkap

Polis menahan seorang lelaki dan merampas 15 keping permit pergerakan rentas negeri mengikut Perintah Kawalan Pergerakan Bersyarat (PKPB) yang dipercayai palsu, awal pagi tadi.

Lelaki itu ditahan di Lebuh Raya Seremban-Kuala Lumpur kira-kira jam 6.15 pagi tadi oleh anggota Balai Polis Sri Petaling yang dang melakukan rondaan cegah jenayah.

Ketua Polis Daerah Brickfields, Asisten Komisioner Anuar Omar berkata, anggota polis menahan sebuah kereta Honda City yang dipandu dalam keadaan mencurigakan.

“Hasil pemeriksaan telah menemukan sebanyak 15 keping dokumen permit PKPB disyaki palsu yang turut mempunyai tandatangan dan cop balai polis,” katanya dalam satu kenyataan hari ini.

Suspek, lelaki tempatan berusia 35 tahun dibawa ke hadapan Majistret Kuala Lumpur dan direman empat hari sehingga 27 April ini.

Anuar berkata, polis sedang menyiasat sama ada semua dokumen itu adalah untuk kegunaan sendiri atau untuk dijual.

Siasatan dilakukan mengikut Seksyen 22(d) Ordinan Darurat (Pencegahan dan Pengawalan Penyakit Berjangkit) Pindaan 2021, katanya.


Kadar pemberian vaksin di Malaysia tertinggi di Asean, dahului purata Asia

Kadar pemberian vaksin Covid-19 di Malaysia melepasi kadar purata Asia sekali gus meninggalkan negara-negara utama Asean yang lain, antaranya Indonesia, Thailand, Filipina dan Vietnam.

Memetik data terkini mengenai kadar vaksinasi yang dikumpulkan laman sesawang data global, Our World In Data meletakkan Malaysia berada di kedudukan tertinggi di Asia, menjadi satu-satunya negara yang berada di atas paras purata benua Asia.

Data juga menunjukkan sejak 30 Mei lalu, negara menyaksikan peningkatan mendadak trajektori kadar mereka yang menerima sekurang-kurangnya dos pertama suntikan vaksin sekaligus memberikan petanda sasaran kerajaan untuk mencapai imuniti kelompok pada tahun ini dengan mudah dapat dicapai, petik laporan MalaysiaNow, hari ini.

Sebanyak 7.3 peratus daripada populasi Malaysia menerima sekurang-kurangnya suntikan pertama vaksin Covid-19 sejak Program Imunisasi Covid-19 Kebangsaan (PICK) bermula pada Februari lalu melebihi kadar purata 6.47 peratus negara-negara Asia lain termasuk jiran-jirannya yang memiliki saiz keluasan dan populasi yang besar.

Angka tersebut tidak mengambil kira 79,620 orang yang menerima suntikan pertama pada 6 Jun lalu.

Pada 6 Jun lalu, sejumlah 3,574,376 orang di Malaysia divaksinasi dengan suntikan pertama sementara 1,130,301 daripada mereka menerima dos vaksin yang lengkap.

Selangor, Sarawak, Perak dan Kuala Lumpur adalah antara negeri-negeri yang memiliki angka penerima vaksin paling tinggi setakat ini.

Dalam pada itu, hanya 6.43 peratus daripada populasi di Indonesia menerima suntikan vaksin pertama mereka.

Program vaksinasi Indonesia dimulakan awal sebulan daripada PICK di Malaysia.

Kedua-dua negara tersebut terus mendahului dengan jauh meninggalkan negara-negara Asean lain seperti Filipina, Myanmar, Vietnam dan Thailand.

Program Imunisasi Covid-19 Kebangsaan (PICK) Malaysia yang bermula pada 24 Februari tahun ini menyaksikan sejumlah 500,000 barisan hadapan negara menerima vaksin pada fasa pertama.

Fasa kedua bermula pada April dijangka melibatkan 9.4 juta penerima terdiri daripada warga emas dan mereka yang memiliki risiko tinggi.

Fasa ketiga pula dijadualkan bermula pada Mei sehingga Februari tahun depan melibatkan 13.7 juta penerima berusia 18 tahun ke atas.

Menteri Penyelaras PICK Khairy Jamaluddin beberapa kali memberi jaminan kadar vaksinasi negara akan meningkat selepas negara menerima lebih banyak bekalan vaksin bermula Jun.

“Dengan kadar yang kita unjurkan, saya percaya dan yakin kita dapat selesaikan sebelum akhir tahun ini,” katanya dalam sidang media pada 19 Mei lalu.

Terdahulu, Perdana Menteri Tan Sri Muhyiddin Yassin yakin usaha Malaysia dalam mencapai imuniti kelompok bagi menyekat penularan Covid-19 menerusi pemberian vaksin akan tercapai.

Katanya, sasaran negara supaya 80 peratus populasi Malaysia diberikan suntikan vaksin sebelum akhir tahun ini, akan tercapai.

Jelasnya, semua usaha berkenaan tidak dapat dijayakan tanpa perancangan rapi kerajaan dan pengorbanan petugas barisan hadapan serta sukarelawan yang terbabit.


Inflasi Malaysia melonjak 4.4 peratus pada Julai

Inflasi Malaysia meningkat 4.4 peratus kepada 127.9 pada Julai 2022 berbanding 122.5 pada bulan yang sama pada tahun sebelumnya, kata Ketua Perangkawan Jabatan Perangkaan Malaysia Datuk Seri Mohd Uzir Mahidin.

Beliau berkata Indeks Makanan yang meningkat 6.9 peratus kekal menjadi penyumbang utama kepada kenaikan inflasi pada bulan itu, menurut Bernama.

“Peningkatan inflasi Malaysia pada bulan itu turut disebabkan oleh kesan asas yang lebih rendah pada tahun lalu berikutan pemberian diskaun bil elektrik dari lima hingga 40 peratus mengikut jumlah penggunaan kepada pengguna domestik di bawah Pakej Perlindungan Rakyat dan Pemulihan Ekonomi (PEMULIH) pada Julai hingga September 2021,” katanya dalam kenyataan hari ini.

Beliau berkata terdapat item makanan yang menunjukkan momentum peningkatan yang lebih perlahan berbanding Jun 2022. Antaranya ialah subkumpulan Ikan dan Makanan Laut (4.2 peratus) dan Sayur-sayuran (7.1 peratus).

Selain daripada kumpulan makanan, Mohd Uzir berkata kesemua kumpulan lain juga terus merekodkan peningkatan kecuali komunikasi yang kekal tidak berubah berbanding pada bulan yang sama tahun sebelumnya.

Restoran dan hotel meningkat 5.8 peratus diikuti Pengangkutan (5.6 peratus); Hiasan, Perkakasan dan Penyelenggaraan Isi Rumah (4.0 peratus) serta Perumahan, Air, Elektrik, Gas dan Bahan Api Lain (3.8 peratus).

Sementara itu, Perkhidmatan Rekreasi dan Kebudayaan turut mencatatkan peningkatan sebanyak 2.5 peratus, Pelbagai Barangan dan Perkhidmatan (2.1 peratus) dan Pendidikan (1.2 peratus).

Inflasi bagi tempoh Januari hingga Julai 2022 meningkat 2.8 peratus berbanding tempoh yang sama pada tahun sebelumnya.

Bagi perbandingan bulanan, inflasi meningkat 0.4 peratus berbanding Jun 2022.

Peningkatan ini disumbangkan terutamanya oleh Restoran dan Hotel (0.8 peratus) serta Makanan dan Minuman Bukan Alkohol (0.7 peratus). Ini diikuti Hiasan, Perkakasan dan Penyelenggaraan Isi Rumah (0.6 peratus) dan Pengangkutan (0.5 peratus).

Inflasi teras dan inflasi tanpa bahan api, masing-masing mencatatkan peningkatan 3.4 peratus dan 4.2 peratus pada Julai 2022 berbanding bulan yang sama pada tahun sebelumnya.

Kesemua negeri menunjukkan peningkatan dalam inflasi dengan tiga negeri meningkat melepasi paras inflasi nasional 4.4 peratus.


Bom, tangki minyak terbakar punca jambatan Russia-Crimea roboh

Moscow hari ini (8 Oktober 2022) mengumumkan bahawa sebuah trak meletup menyebabkan kebakaran besar dan merosakkan jambatan utama Kerch – dibina sebagai satu-satunya jalan darat menghubungkan Russia dengan Crimea yang dikuasainya – dan berikrar untuk mencari pelaku kejadian itu, tanpa segera menyalahkan Ukraine.

Russia berkata, letupan itu membakar tujuh tangki minyak yang diangkut dengan kereta api dan merobohkan dua lorong kenderaan di jambatan itu.

Rakaman dramatik media sosial menunjukkan jambatan itu terbakar dengan beberapa bahagiannya terjunam ke dalam laut.

“Hari ini pada 6.07 pagi diJambatan Crimean… sebuah bom kereta meletup, membakar tujuh gerabak tangki minyak yang dibawa dengan kereta api ke Crimea,” lapor agensi berita Rusia memetik jawatankuasa antikeganasan negara sebagai berkata.

Jambatan itu, yang dirasmikan sendiri oleh Presiden Vladimir Putin pada 2018, merupakan rangkaian pengangkutan penting untuk membawa peralatan ketenteraan kepada askar Russia yang bertempur di Ukraine.

Jurucakap Kremlin berkata Putin telah mengarahkan satu suruhanjaya ditubuhkan untuk menyiasat letupan itu, lapor agensi berita Russia.

Jawatankuasa penyiasat Russia membuka siasatan jenayah ke atas letupan itu dan menghantar detektif ke tempat kejadian.

Ia berkata sebuah trak meletup “di laluan kenderaan jambatan Crimean dari sisi Semenanjung Taman”.

Ini “menyebabkan tujuh tangki bahan yang dibawa menggunakan kereta api yang menuju ke Semenanjung Crimea, terbakar. Akibatnya, dua lorong runtuh sebahagiannya.”

Vladimir Konstantinov, Ketua Parlimen Crimea, menyalahkan letupan itu kepada “perosak Ukraine”.

Saluran Telegram pro-Ukraine, Ria-Melitopol, menyiarkan video yang menunjukkan bahawa dua bahagian jambatan itu rosak, mencadangkan kejadian itu satu sabotaj, bukan kemalangan.

“Sebuah tangki terbakar, dan lihat, jalan raya rosak,” kata seorang lelaki berbahasa Russia dalam video yang dirakam dari jambatan itu.

Bertindak balas terhadap insiden itu, Kementerian Luar Russia berkata reaksi Ukraine terhadap letupan besar itu menunjukkan “sifat pengganas” Kyiv.

“Reaksi rejim Kyiv terhadap kemusnahan infrastruktur awam menunjukkan sifat pengganasnya,” kata jurucakap kementerian itu Maria Zakharova di Telegram. – Agensi


Ismail Sabri tiru cadangan PN, umum cuti dua hari selepas PRU-15

Langkah Perikatan Nasional (PN) menawarkan cuti umum dua hari selepas Pilihan Raya Umum Ke-15 ditiru Perdana Menteri sementara, Datuk Seri Ismail Sabri Yaakob yang mengumumkan perkara sama.

Untuk rekod, cuti umum dua hari pada 18 dan 19 November sebelum ini ditawarkan dalam Manifesto PN yang diumumkan Pengerusi, Tan Sri Muhyiddin Yassin pada minggu lalu.

Ismail Sabri hari ini mengumumkan perkara sama pada hari ini selepas merasmikan pecah tanah Wisma CUEPACS Putrajaya dengan berkata pengumuman hari kelepasan am dua hari itu dibuat berikutan ada kemungkinan syarikat swasta beroperasi pada Sabtu.

“Hari mengundi PRU15 menjelang tiba. Sukacita saya umumkan kerajaan menetapkan Jumaat dan Sabtu iaitu 18 dan 19 November ini, sebagai hari kelepasan am bagi memudahkan urusan Keluarga Malaysia mengundi,” katanya menurut laporan media.

Yang turut hadir, Ketua Setiausaha Negara, Tan Sri Mohd Zuki Ali, dan Presiden CUEPACS, Datuk Adnan Mat.

Dalam pada itu, Ismail Sabri juga mengumumkan pemberian tol percuma untuk 30 konsesi Lebuh raya  ditawarkan  dua hari kepada para pengguna sempena hari PRU-15 yang berlangsung pada 19 November ini.

“Tol percuma tersebut bermula dari pukul 12.01 pagi 18 November (Jumaat) hingga 11.59 malam pada hari Sabtu, 19 November, melibatkan semua kenderaan jenis persendirian Kelas 1 sahaja yang dianggarkan sekitar 90 peratus dari jumlah keseluruhan kenderaan di lebuh raya.

“Implikasi kewangan daripada inisiatif ini akan diserap sepenuhnya syarikat-syarikat konsesi lebuh raya sebagai salah satu dari inisiatif tanggungjawab sosial korporat (CSR) mereka, dengan anggaran kos tanggungan sebanyak RM34.5 juta,” katanya lagi.

Tawaran pemberian tol percuma ini diputuskan setelah mengambil kira cadangan dan rundingan yang melibatkan antara Kementerian Kerja Raya dengan semua syarikat pengendali konsesi lebuh raya.


Hampir 32 juta dos vaksin diberikan sejak Februari hingga semalam

Lebih 100 peratus peratus populasi dewasa di Lembah Klang dan Wilayah Persekutuan Labuan telah menerima sekurang-kurangnya satu dos suntikan vaksin sejak Program Imunisasi Covid-19 Kebangsaan (PICK) dilancarkan Februari lalu.

Sebanyak 92.4 peratus lagi populasi dewasa di Labuan telah melengkapkan dos kedua masing-masing, manakala 85.2 peratus pula direkodkan di Lembah Klang yang merangkumi Selangor, Kuala Lumpur dan Putrajaya.

Mengikut data yang dikongsi Jawatankuasa Khas Jaminan Akses Bekalan Vaksin Covid-19 (JKJAV) umumnya 101.4 peratus populasi dewasa di Labuan, dan 109.3 peratus populasi dewasa di Lembah Klang telah menerima suntikan dos pertama.

Menurut JKJAV peratusan itu melebihi 100 peratus kerana statistik kependudukan Jabatan Perangkaan Malaysia tidak mengambil kira perubahan populasi sejak banci akhir dijalankan, penduduk tanpa dokumen serta vaksinasi yang diberi kepada penduduk tanpa dokumen dan golongan bukan pemastautin.

Secara keseluruhan sehingga semalam hampir 32 juta dos suntikan vaksin Covid-19 diberikan di seluruh negara membabitkan lebih 18.47 juta dos pertama dan lebih 13.3 juta dos kedua.

Semalam sahaja sebanyak 396,578 dos suntikan diberikan membabitkan 150,469 penerima dos pertama dan 246,109 penerima melengkapkan dos kedua masing-masing.

Ops Lonjakan Kapasiti Lembah Klang juga telah berjaya memvaksinasi hampir keseluruhan penduduk di Lembah Klang dengan sekurang-kurangnya satu dos vaksin.

Susulan ini, beberapa Pusat Pemberian Vaksin (PPV) di Lembah Klang telah dan akan ditutup secara berperingkat.

Senarai PPV yang ditutup secara berperingkat mulai 23 Ogos 2021.


Kerajaan PH-BN sedang cari jalan untuk bebaskan Najib dari penjara?

Ahli Jawatankuasa Kerja PAS Pusat Dr Mohd Zuhdi Marsuki mendakwa kekuatan kerajaan Pakatan Harapan (PH) pimpinan Datuk Seri Anwar Ibrahim sekarang ini bergantung kuat kepada sokongan Datuk Seri Najib Razak.

Justeru, katanya mahu tidak mahu PH terpaksa mencari jalan bagaimana untuk mengeluarkan bekas Perdana Menteri itu daripada penjara, supaya kerajaan sedia ada akan terus kekal mendapat sokongan Barisan Nasional (BN).

Menurutnya kerajaan pimpinan Anwar sebenarnya bersandar kepada sokongan Najib atau sinonim dengan ‘Bossku’ dan jika pendukung dan penyokong Bossku menarik sokongan, kerajaan Anwar akan tumbang.

“Semua maklum, PH hanya memenangi 82 kerusi, iaitu jauh bilangannya untuk mencapai majoriti mudah bagi membentuk kerajaan. Pak Sheikh bergantung kuat kepada sokongan BN, GPS dan GRS.

“Sokongan GPS dan GRS pula banyak dipengaruhi oleh kesediaan BN menyokong kerajaan Pak Sheikh.

“Sokongan BN terhadap Pak Sheikh pula dipengaruhi kuat oleh MT (Majlis Tertinggi) dan perwakilan UMNO. Sokongan MT dan perwakilan UMNO pula didominasi oleh pengaruh Bossku.

“Sebahagian besar sokongan akar-umbi UMNO adalah dikuasai oleh Bossku selain daripada pengaruh Datuk Seri Ahmad Zahid Hamidi dan Datuk Seri Hishamuddin Hussien,” katanya dalam satu kenyataan.

Mempersoalkan di manakah terletaknya kekuatan Anwar? Sama ada pada kerisnya (parti) atau tenaganya, Dr Mohd Zuhdi bagaimanapun menjawab bahawa kekuatan kerajaan Pak Sheikh terletak pada huruf ‘B’, iaitu Bossku.

Menurutnya lagi pimpinan akar umbi UMNO dan perwakilan Perhimpunan Agung UMNO (PAU), sanggup memansuhkan resolusi mereka sebelum ini, “No Anwar” dan “No DAP”, dengan harapan kerajaan Anwar dapat mencari jalan untuk membebaskan Najib.

“Sekiranya Bossku terus terperosok di penjara dalam tempoh terdekat, tidak mustahil UMNO akan menarik sokongan mereka (terhadap Anwar),” tambahnya lagi.

Mengenai dana politik, Dr Mohd Zuhdi mengingatkan bahawa perkara itu bukannya baharu sebaliknya Anwar sendiri ketika di dalam UMNO sebelum ini dituduh mengamalkan pengumpulan dana dan dicop ‘bapa pink form’.

Beliau mengingatkan bahawa pihak yang menjuarai usaha pembunuhan karakter Najib sebelum ini adalah PH sendiri, malah sejak 2015 lagi bekas Presiden UMNO dan isterinya Datin Seri Rosmah Mansor menjadi bahan persendaan pemimpin PH.

“Setelah melalui proses perundangan, akhirnya Bossku disabitkan kesalahan bagi kes yang berkaitan dengan SRC. Ada beberapa kes Bossku yang lain sedang berjalan berkaitan dengan 1MDB dan pengubahan Laporan Audit.

“Ringkasnya, yang menyumbat Bossku ke tirai besi sekarang ialah PH, bukan PAS dan Perikatan Nasional (PN). Sekarang PH yang menerajui kerajaan, dan kekuatan kerajaan ini begitu rapuh bersandar kepada Bossku.

“Mahu tidak mahu, PH perlu mencari jalan bagaimana Bossku boleh keluar dari tirai besi,” katanya.

Di mana letaknya kekuatan kerajaan Anwar? Di keris? Tenaga? Huruf B


TH nafi kewujudan tawaran dana bagi segerakan giliran haji

Tiada sebarang tawaran dalam bentuk dana dari Tabung Haji (TH) kepada orang ramai yang bertujuan untuk menyegerakan giliran haji.

TH dalam satu kenyataan menafikan kewujudan tawaran tersebut dan menasihati orang ramai supaya tidak terjebak dengan penipuan pihak tertentu yang cuba mengaut keuntungan dengan menggunakan nama agensi tersebut.

TH berkata pihaknya menerima aduan daripada pendeposit tentang wujudnya individu tidak bertanggungjawab menawarkan dana tersebut bagi tujuan menyegerakan giliran haji.

Menurut TH, sebarang pemilihan giliran haji adalah berdasarkan sistem pendaftaran di mana yang dahulu didahulukan.

Pada masa sama, TH turut menegaskan tidak pernah melantik mana-mana organisasi atau orang perseorangan untuk menjadi orang tengah dalam hal-hal berkaitan tawaran mahupun pakej haji.

Justeru, pihak TH menasihati orang ramai supaya lebih berwaspada dan mengambil langkah berjaga-jaga apabila menerima panggilan telefon daripada pihak tidak dikenali berkaitan penawaran dana bagi urusan haji.

Orang ramai boleh berhubung dengan TH di talian 03-62071919 untuk maklumat lanjut.


Jatuh dalam kedudukan daya saing, Malaysia berisiko jika tiada dasar baharu ekonomi

Malaysia memerlukan dasar baharu untuk menetapkan semula ekonomi negara dan melindungi kesejahteraan rakyat, terutamanya isi rumah dan perniagaan yang terdedah, kata penyelidik AmBank Research.

Dalam nota kajian penyelidik itu hari ini, Ambank berkata negara memerlukan dasar yang akan menggalakkan perniagaan dan juga mengembalikan keyakinan pelabur serta keyakinan rakyat terhadap institusi kerajaan.

“Kerajaan perlu membawa kemakmuran ke dalam sistem ekonomi negara.

“Kita berada di persimpangan jalan dan masa adalah penting; Tanpa pembaharuan yang menyeluruh dan berani, kita boleh jatuh di tepi jalan,” katanya kumpulan itu mengulas kedudukan Malaysia dalam Ranking Daya Saing Dunia (WCR) Institut Antarabangsa bagi Pembangunan Pengurusan (IMD) 2022.

Malaysia jatuh ke tangga 32, turun tujuh kedudukan daripada tangga 25 pada 2021.

Sementara itu, Thailand dan Indonesia juga jatuh dari kedudukan ke-28 dan ke-37 sebelum ini kepada tangga 33 dan 44, ia susulan pembukaan semula ekonomi yang perlahan selepas Covid-19.

Bagaimanapun, Singapura naik ke tangga tiga dalam senarai itu, meningkat daripada kedudukan kelima pada 2021.

WCR 2022 menilai 63 ekonomi, menggunakan 333 kriteria daya saing yang dipilih melalui penyelidikan komprehensif menggunakan analisis ekonomi, sumber antarabangsa, nasional dan serantau serta maklum balas daripada komuniti perniagaan, agensi kerajaan, ahli akademik dan respons tinjauan.


Jangkitan kes Covid-19 baharu 3,733, angka kematian tertinggi

Jumlah jangkitan Covid-19 hari ini adalah sebanyak 3,733 kes baharu, sedikit penurunan selepas dua hari berturut-turut negara mencatatkan kes harian lebih 4,000 yang dilihat sebagai agak membimbangkan.

Dalam hantaran di akaun Twitter, Ketua Pengarah Kesihatan Tan Sri Dr Noor Hisham Abdullah berkata dalam tempoh itu, Selangor masih merekodkan jumlah kes harian tertinggi dengan 1,278 kes diikuti Sarawak (454), Johor (365) dan Kuala Lumpur (338).

Pulau Pinang pula mencatat 280 kes, Kelantan (254), Negeri Sembilan (205), Kedah (176), Pahang (100), Perak (80), Sabah (61), Melaka (66), Putrajaya (20), Labuan (enam), dan Perlis hanya satu kes.

Beliau berkata pecahan kes baharu merangkumi 3,727 kes penularan tempatan dan hanya enam kes import, sementara jumlah kes aktif kini sebanyak 37,060.

Kes kematian sebanyak 25 orang juga dicatatkan hari ini, ia merupakan kes kematian harian tertinggi direkodkan sejak penularan Covid-19 di negara ini.

“Kes kematian melibatkan 25 warganegara dan seorang warga asing berumur antara 49 hingga 85 tahun dengan majoritinya mempunyai latar belakang penyakit kronik,” katanya lagi.

Sebanyak 13 kluster baharu direkodkan hari ini.

“Kelantan mencatatkan 254 kes, Kedah 176 kes, Pahang 100 kes manakala negeri-negeri lain merekodkan kes dua angka seperti Perak (80 kes), Melaka (66 kes), Sabah 61 kes, Terengganu (49 kes) serta Putrajaya 20 kes.

“Hanya Labuan dan Perlis merekodkan kes satu angka iaitu masing-masing enam dan satu kes,” katanya dalam kenyataan hari ini.


5 strategi hadapi cacar monyet: KJ

Kementerian Kesihatan (KKM) menyediakan lima pelan strategi bagi menghadapi risiko kemasukan wabak cacar monyet atau ‘monkeypox’ ke Malaysia.

Menteri Kesihatan Khairy Jamaluddin berkata ia merangkumi pengesanan awal kes, memperkukuh diagnostik, pengurusan kes, pengurusan kluster atau wabak dan meningkatkan pengetahuan dan kesedaran komuniti.

“Strategi menangani monkeypox di Malaysia objektif umumnya adalah untuk kita mencegah kemasukan dan penularan jangkitan monkeypox. Setakat ini kita masih belum ada kes monkeypox di Malaysia,” katanya pada sidang media khas secara maya dari Geneva, Switzerland hari ini.

Beliau berkata KKM turut mewujudkan ‘Health Alert monkeypox’ dalam aplikasi MySejahtera yang akan diaktifkan mulai esok dengan pengembara yang tiba dari negara endemik monkeypox atau dari negara yang melaporkan kes monkeypox akan menerima Health Alert tersebut setiap hari selama 21 hari sebagai peringatan untuk membuat pemantauan kesihatan kendiri.

“Ini adalah ciri baharu yang akan aktif esok. Mereka tidak akan terima HSO (arahan pengasingan di rumah) tetapi mereka akan terima pop up alert. Kenapa (tempoh) 21 hari, ini kerana tempoh inkubasi cacar monyet adalah sehingga 21 hari,” katanya.

Negara endemik yang melaporkan kes cacar monyet adalah Cameroon, Republik Afrika Tengah, Republik Demokratik Congo dan Nigeria.

Sementara negara bukan endemik yang telah melaporkan cacar monyet adalah Australia, Belgium, Kanada, Perancis, Jerman, Itali, Belanda, Portugal, Sepanyol, Sweden, United Kingdom dan Amerika Syarikat.

Selain itu, Khairy berkata KKM juga sedang merancang untuk membuat vaksinasi kepada kontak rapat sekiranya berlaku jangkitan cacar monyet terhadap mana-mana individu.

Menurutnya buat masa ini terdapat dua makmal yang boleh menjalankan ujian cacar monyet iaitu Institut Penyelidikan Perubatan (IMR) dan Makmal Kesihatan Awam Kebangsaan (MKAK) di bawah KKM.

“Cadangan penambahan jumlah makmal, kita akan tambah empat lagi MKAK di Sarawak dan Hospital Langkawi bagi pengesanan virus monkeypox,” tambahnya.

Mengulas mengenai perkembangan Perhimpunan Kesihatan Dunia (WHA) kali ke-75 di Geneva, Khairy berkata Malaysia bersetuju untuk meningkatkan sumbangan kewangan kepada Pertubuhan Kesihatan Sedunia (WHO) sebagai tanda sokongan kepada pertubuhan itu yang melaksanakan peranan penting dalam memberi nasihat berhubung kesihatan awam dan kesihatan kecemasan.

“Ini adalah penting kerana kita mahu WHO menjadi sebuah pertubuhan yang dilengkapkan dengan baik untuk memenuhi tujuannya.

Sebelum kelulusan resolusi di WHA, jemaah menteri bersetuju lebih awal supaya memenuhi kriteria yang ditetapkan 20 peratus daripada bajet asas pada 2024 kepada 40 peratus pada 2029. Ini menunjukkan kita sebagai ahli yang bertanggungjawab, ahli yang boleh menerajui melalui teladan,” katanya.

Beliau berkata Malaysia turut bersedia untuk terus menjadi tuan rumah kepada Pusat Servis Global WHO berpangkalan di Cyberjaya yang disifatkan sebagai sumbangan sukarela kepada pertubuhan itu. – Bernama


[KEMAS KINI] Lebih 1.26 juta pesakit Covid-19 sembuh sehingga hari ini

Sebanyak 18,576 pesakit Covid-19 dilaporkan sembuh dalam tempoh 24 jam sehingga 12 tengah hari tadi, manakala kes kematian turun sedikit berbanding semalam, selain jumlah pesakit yang dirawat di unit rawatan rapi (ICU) juga semakin berkurangan.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 18,576 pesakit disahkan sembuh, menjadikan kumulatif keseluruhan kepada 1,260,470 kes daripada 1,535,286 kes positif, telah sembuh.

Menurutnya jumlah kematian juga turun sedikit berbanding 233 kes yang dilaporkan semalam kepada 223 kes hari ini, menjadikan kumulatif 13,936 kes kematian.

Kes kematian itu turut membabitkan 24 warganegara asing. Pada masa sama 35 kes kematian sebelum dibawa ke hospital turut dilaporkan.

“Sebanyak 260,880 kes masih aktif. Jumlah pesakit yang dirawat di ICU pula seramai 1,036, turun sedikit berbanding 1,062 kes semalam, manakala 513 pesakit memerlukan bantuan alat pernafasan,” katanya.

Terdahulu beliau memaklumkan jumlah jangkitan baharu Covid-19 di seluruh negara dalam tempoh 24 jam itu turun lebih 1,300 kes kepada 22,262 kes berbanding 23,564 kes yang dicatatkan semalam.

Kes kematian itu turut membabitkan 3,575 warganegara asing.

Daripada 22,262 kes harian yang dilaporkan pada hari ini, sebanyak 469 kes atau 2.1 peratus adalah daripada kategori 3, 4 dan 5, manakala sebanyak 21,793 kes (97.9 peratus) lagi adalah terdiri daripada kategori 1 dan 2.

Secara keseluruhan, 18,374 kes (82.5 peratus) daripada jumlah kes yang dilaporkan pada hari ini tiada atau tidak lengkap vaksinasi.

Dr Noor Hisham turut melaporkan 32 lagi kluster baharu dikesan dalam tempoh itu, menjadikan keseluruhannya 4,418 kluster dengan 1,435 kluster masih aktif.

Daripada jumlah kluster itu 18 membabitkan tempat kerja, komuniti (13) dan satu kluster keagamaan.

Industri Lorong Sungai Puloh di Klang, Selangor mencatat jumlah tertinggi jangkitan tempat kerja membabitkan seramai 208 individu.


Najib beritahu AS$100 juta akan masuk akaun, kata saksi

Bekas pegawai kanan Ambank memberitahu Mahkamah Tinggi Kuala Lumpur hari ini bahawa Datuk Seri Najib Razak memaklumkan kepadanya wang berjumlah AS$100 juta akan dimasukkan ke dalam akaun bekas perdana menteri itu.

Bekas Pengarah Bukan Eksekutif Ambank, Cheah Tek Kuang berkata dalam pertemuan dengan Najib di kediaman Perdana Menteri di Bukit Tunku, beliau tidak bertanya tujuan wang itu dimasukkan, namun Ahli Parlimen Pekan itu sendiri memberitahu ia sumbangan kerajaan Arab Saudi untuk aktiviti umat Islam.

“Ini didengar sendiri oleh saya dan dimaklumkan secara lisan oleh Datuk Seri Najib. Selang lima minit kemudian, saya terus pulang kerana Datuk Seri Najib agak sibuk dan kami tidak berbual apa-apa selain menyatakan perkara berhubung akaun dan transaksi yang akan berlaku.

“Ketika itu, hanya kami berdua sahaja yang berbincang yang mana saya memaklumkan membawa bersama buku cek bagi akaun nombor 211-202-200969-4 yang siap untuk digunakan berserta surat akuan penerimaan, buku simpanan dan borang permohonan kad kredit.

“Seingat saya borang permohonan kad kredit ini adalah juga borang pembukaan akaun Datuk Seri, dan beliau mengambil dokumen itu serta menandatangani di ruangan yang beliau perlu isi,” katanya menurut BH.

Saksi itu kemudian merujuk kepada surat rasmi yang diterima daripada Pengurus Perhubungan Ambank, Joanna Yu selepas pertemuan terbabit dan mengesahkan bahawa berdasarkan surat bertarikh 1 Februari 2011 itu, pihak Arab Saudi akan memasukkan sebanyak AS$100 juta ke dalam akaun Najib.

“Joanna juga mengesahkan bahawa wang ini akan dimasukkan ke dalam akaun 211-202-200969-4. Saya mengesahkan dalam pertemuan awal dengan Datuk Seri Najib, memang beliau ada menyatakan bahawa akan ada kemasukan wang sumbangan daripada Arab Saudi ke dalam akaunnya.

“Saya tidak tahu daripada mana Joanna memperoleh surat ini dan saya tidak bertanya lebih lanjut mengenainya,” katanya.

Terdahulu, saksi itu berkata, selepas perjumpaan dengan Joanna bagi membincangkan mengenai pembukaan akaun Najib dan kemasukan wang itu, beliau berjumpa Pengerusi Ambank, Tan Sri Azman Hashim dan memaklumkan kehendak Najib yang ingin membuka akaun semasa di Ambank.

Beliau berkata, dalam pertemuan itu mereka berdua berbincang di Pejabat Azman di Tingkat 26, Menara Ambank.

“Tan Sri Azman menolak untuk berjumpa dengan Datuk Seri Najib dan mengarahkan saya sendiri untuk berjumpa dengannya. Saya tiada pilihan dan ini adalah arahan, maka saya bersetuju untuk berjumpa perdana menteri,” katanya.

Saksi itu berkata, hasrat Najib untuk membuka akaun semasa di Ambank diberitahu kepadanya oleh Joanna pada awal Januari 2011.

Sementara itu, peguam Najib, Wan Aizuddin Wan Mohammed hari ini menunjukkan surat berkenaan di mahkamah, di mana seorang individu yang menggambarkan dirinya sebagai “HRH Putera Saud Abdulaziz Al-Saud” dalam surat 1 Jun 2014 memaklumkan Najib tentang hadiah yang dirancang.

Wan Aizuddin membacakan sebahagian surat ini di mahkamah:

“Memandangkan persahabatan yang telah kita jalin selama ini dan idea-idea baharu anda sebagai pemimpin Islam moden, sebagai tambahan kepada komitmen saya sebelum ini, saya dengan ini memberikan anda sejumlah wang tambahan sehingga Great Britain Pounds Fifty Million (GBP 50,000,000.00) sahaja dan atau setara dalam mata wang lain (“Hadiah”) yang akan dihantar kepada anda dan/atau melalui wang tunai dan/atau draf bank kepada anda pada masa dan dengan cara seperti yang saya fikirkan sesuai sama ada terus dari akaun bank peribadi saya atau melalui akaun bank syarikat saya yang diarahkan dan/atau individu.”

Apabila Wan Aizuddin menunjukkan surat keempat ini di mahkamah, saksi pendakwaan ke-37 R Uma Devi mengesahkan bahawa ia kelihatan sama seperti tiga surat terdahulu daripada putera Arab Saudi yang dikatakan itu.

“Nampak sama, bunyinya sama juga,” kata Uma Devi, yang juga pengurus cawangan AmBank cawangan Jalan Raja Chulan.

Sebelum ini, Wan Aizuddin telah menunjukkan tiga surat kononnya daripada individu Arab Saudi kepada Najib, iaitu surat 1 Februari 2011 menjanjikan hadiah AS$100 juta; surat bertarikh 1 November 2011 menjanjikan hadiah AS$375 juta, dan surat bertarikh 1 Mac 2013 menjanjikan hadiah AS$800 juta. Ini akan mencecah sejumlah AS$1.275 bilion dalam janji wang yang dikatakan akan diberikan kepada Najib sebagai hadiah.

Empat surat yang dikeluarkan oleh Wan Aizuddin di mahkamah didakwa daripada kerabat diraja Arab Saudi yang dikatakan mempunyai kandungan yang hampir sama kecuali butiran tertentu termasuk jumlah dan sebutan akaun bank tertentu dalam surat kedua dan ketiga, dengan surat pertama ditandatangani oleh “Saud Abdulaziz AL-Saud”, surat kedua dan surat keempat ditandatangani oleh “HRH Putera Saud Abdulaziz Al-Saud”, manakala surat ketiga ditandatangani oleh “Saud Abdulaziz Al Saud”.

Bekas Presiden itu dibicrakan berhubung penyelewengan RM2.28 bilion dana 1Malaysia Development Berhad (1MDB).


Ketua Pengarah Penjara Kashmir dibunuh kumpulan pemisah

Ketua Pengarah Penjara Kashmir, India telah dibunuh, kata polis pada hari ini (4 Oktober 2022), ketika Menteri Dalam Negeri melawat wilayah Himalaya yang dipertikaikan yang telah dipecahkan oleh pemberontakan selama beberapa dekad.

Mayat Hemant Kumar Lohia, 57, ditemui di rumahnya pada malam Isnin di wilayah Jammu, kata polis.

Polis berkata seorang pembantu rumah adalah suspek utama tetapi kumpulan militan Islam berkata mereka telah menyasar dan membunuh Lohia.

Kashmir yang majoritinya Muslim adalah wilayah berkembar antara India yang kebanyakannya beragama Hindu dan Pakistan yang beragama Islam yang kedua-duanya menuntut hak sepenuhnya ke atas wilayah itu.

Kumpulan pemisah telah memerangi pasukan keselamatan India di bahagiannya di Kashmir sejak akhir 1980-an.

Pegawai kanan polis, Mukesh Singh berkata, leher Lohia telah dipotong dan badannya melecur.

Siasatan awal mencadangkan ia bukan “tindakan keganasan” tetapi polis sedang menyiasat, katanya.

Barisan Anti-Fasis Rakyat (PAFF), kumpulan pejuang yang muncul selepas kerajaan India menyusun semula satu-satunya negeri majoriti Islamnya menjadi dua wilayah yang ditadbir Persekutuan pada 2019, berkata mereka telah membunuh Lohia.

Polis menyalahkan kumpulan seperti PAFF untuk pembunuhan bersasar, tetapi pejuang tidak membunuh mana-mana pegawai keselamatan kanan dalam beberapa tahun kebelakangan ini.

“Ini hanyalah permulaan operasi berprofil tinggi seperti itu,” kata PAFF dalam satu kenyataan di media sosial, sambil menambah bahawa pembunuhan itu adalah “hadiah kecil” kepada Menteri Dalam Negeri Amit Shah, yang tiba di Kashmir semalam dalam lawatan tiga harinya.

Reuters tidak dapat mengesahkan kesahihan kenyataan PAFF dengan segera.


Tengku Zafrul tanding di Kuala Selangor, Khairy di Sungai Buloh

Menteri Kewangan kerajaan sementara, Tengku Datuk Seri Zafrul Tengku Abdul Aziz, dicalonkan bertanding di kerusi Parlimen P096 Kuala Selangor, pada Pilihan Raya Umum Ke-15 (PRU-15) pada 19 November ini.

Pencalonan beliau diumumkan Pengerusi Barisan Nasional (BN) Datuk Seri Ahmad Zahid Hamidi pada majlis penamaan calon-calon BN di ibu negara, malam ini (1 November 2022).

Tengku Zafrul bakal berdepan calon Perikatan Nasional (PN) Mohd Noor Mohd Sahar yang juga Yang Dipertua PAS Kuala Selangor, serta penyandang kerusi Parlimen berkenaan Datuk Dr Dzulkefly Ahmad daripada Pakatan Harapan (PH).

Antara calon utama yang diumumkan malam tadi, termasuk Menteri Kesihatan dan bekas Ahli Parlimen Rembau Khairy Jamaluddin bagi kerusi Parlimen Sungai Buloh; dan Timbalan Presiden UMNO Datuk Seri Mohammad Hassan bagi kerusi Rembau.

Yang lain termasuk Datuk Johari Abdul Ghani bagi kerusi Titiwangsa; Ketua Pemuda Datuk Asyraf Wajdi Dusuki, yang akan diturunkan di Gerik; dan Datuk Razali Ibrahim, yang akan menentang bekas Perdana Menteri Tan Sri Muhyiddin Yassin di Pagoh.

Pengumuman itu bermula lewat daripada yang dirancang, kerana dilaporkan isu saat akhir perlu diselesaikan antara pucuk pimpinan BN dan ahli parti gabungannya, MIC.

Bagaimanapun, MIC yang tidak berpuas hati dengan kerusi dan calon yang ditetapkan Zahid bertindak memboikot majlis penamaan calon itu. Parti berkenaan dijangka mengadakan mesyuarat khas majlis tertingginya pagi esok dan mungkin menarik diri daripada PRU-15.

Presiden MCA Datuk Seri Wee Ka Siong akan mempertahankan kerusi Ayer Hitam, manakala Wee Jeck Seng akan mempertahankan kerusi Tanjung Piai, dan Datuk Seri Liow Tiong Lai akan bertanding untuk kerusi Bentong.

Sementara itu, beberapa kerusi tidak diumumkan malam tadi kerana ia dikatakan masih pada peringkat rundingan.

Kerusi berkenaan ialah Parlimen Tumpat; Kuala Nerus; Tanjong Karang; Kepong; Jempol; dan Kuala Pilah. Senarai calon BN di sini.


Varian baharu Omicron akan dipantau KKM: Khairy

Kementerian Kesihatan (KKM) sentiasa memantau laporan Pertubuhan Kesihatan Sedunia (WHO) dan negara lain berkaitan perkembangan Omicron, varian baharu Covid-19.

Menteri Kesihatan, Khairy Jamaluddin Abu Bakar, berkata pemantauan berterusan itu akan membantu KKM membuat keputusan bagi meluaskan sekatan pengembaraan terhadap mana-mana negara sekiranya perlu.

Beliau berkata, KKM melihat kewujudan varian ini setiap hari dan sejarah perjalanan pengembara yang disahkan positif dijangkiti varian terbabit.

“Jika penilaian risiko KKM menunjukkan risiko sesebuah negara itu sudah meningkat, kita akan meletakkan negara berkenaan sebagai senarai merah dan mungkin sekatan dibuat.

“Setakat ini, tiada kes Omicron dikesan di Malaysia,” katanya lapor Bernama.

Khairy terdahulu menghadiri Majlis Penyerahan dan Perasmian Klinik Kesihatan Kapar, hari ini.

Semalam, Khairy mengumumkan pengembara warga Malaysia yang merancang lawatan ke tujuh negara iaitu Afrika Selatan, Botswana, Eswatini, Lesotho, Mozambique, Namibia dan Zimbabwe tidak dibenar meneruskan perjalanan mereka.

Beliau berkata, ia adalah inisiatif kerajaan dalam mempertingkat langkah pencegahan dan kawalan sempadan termasuk bagi pengembara yang tiba di pintu masuk negara.

Katanya, tiga negara melaporkan kes membabitkan varian Omicron iaitu Afrika Selatan (77 kes), Botswana (empat) dan Hong Kong (dua).


Arab Saudi tahan 13,265 rakyat asing dalam tempoh seminggu lalu

Pihak berkuasa Arab Saudi menahan kira-kira 13,265 rakyat asing yang didapati melanggar undang-undang residen dan buruh serta peraturan keselamatan sempadan di pelbagai wilayah dalam tempoh seminggu lalu.

Tangkapan itu dibuat ketika kempen besar-besaran yang dijalankan oleh pelbagai unit pasukan keselamatan dan Direktorat Am Pasport (Jawazat) dalam tempoh 7 hingga 13 April lalu.

Mereka yang ditangkap, termasuk 8,490 individu yang melanggar undang-undang residensi, kira-kira 3,147 membabitkan peraturan keselamatan sempadan, dan lebih daripada 1,628 lagi berkaitan undang-undang buruh.

Sebanyak 377 individu telah ditangkap ketika cuba menyeberangi sempadan untuk memasuki Arab Saudi, di mana 39 peratus daripadanya adalah warga Yaman, 39 peratus (Ethopia), dan 22 peratus adalah warganegara lain.

Seramai 34 warga asing turut ditangkap ketika cuba keluar dari Arab Saudi.

Pasukan keselamatan turut menahan sembilan rakyat tempatan yang terlibat dalam mengangkut pesalah dan memberi perlindungan kepada mereka.

Jumlah keseluruhan pesalah, yang kini tertakluk kepada tindakan hukuman, berjumlah lebih 93,877 termasuk lebih 88,070 lelaki dan 5,807 wanita, manakala kes 81,853 kes dirujuk kepada kedutaan masing-masing untuk mendapatkan dokumen perjalanan bagi pengusiran mereka.

Kementerian Dalam Negeri Arab Saudi memberi amaran sesiapa yang ditangkap membantu mana-mana individu memasuki negara itu secara haram dan melanggar peraturan keselamatan sempadan, atau memberinya pengangkutan atau perlindungan atau sebarang bantuan atau perkhidmatan dalam apa cara sekalipun, akan dikenakan hukuman penjara maksimum 15 tahun.

Mereka juga akan didenda sehingga SR1 juta, manakala kenderaan serta kediaman yang digunakan untuk memberi perlindungan juga akan dirampas. – Agensi


Britain rancang mansuh kuarantin

Perdana Menteri Britain, Boris Johnson mencadangkan undang-undang mewajibkan orang ramai di England yang dijangkiti Covid-19 mengasingkan diri, ditarik balik dalam beberapa minggu akan datang, sekali gus menamatkan semua sekatan domestik wabak itu.

“Dengan syarat trend semasa yang menggalakkan dalam data berterusan. Pada jangkaan saya kita akan dapat menamatkan sekatan domestik terakhir – termasuk keperluan undang-undang untuk mengasingkan diri jika diuji positif – sebulan lebih awal,” kata Johnson kepada Parlimen.

Beliau bercadang membentangkan rancangannya untuk ‘hidup dengan virus’ apabila Parlimen kembali bersidang pada 21 Februari ini.

Kerajaan Konservatif Johnson menggugurkan kebanyakan sekatan Covid-19 yang masih ada pada bulan lalu.

Pelitup muka tidak lagi wajib di mana-mana tempat di England, kecuali di rangkaian pengangkutan awam London, manakala ‘pasport virus’ untuk masuk ke kelab malam dan acara berskala besar telah dibatalkan.

United Kingdom telah menyaksikan penurunan dalam kedua-dua jangkitan baharu dan pesakit Covid-19 yang dimasukkan ke hospital sejak awal Januari, apabila varian Omikron yang sangat mudah menular menyebabkan beban kes harian kepada lebih 200,000 sehari.

Jangkitan semasa purata jangkitan adalah sekitar 64,000 setiap hari, paling rendah direkodkan sejak pertengahan Disember tahun lalu.

Pegawai Britain berkata kerajaan merancang untuk beralih daripada sekatan undang-undang kepada langkah nasihat dan merawat Covid-19 seperti selesema kerana ia menjadi endemik di negara itu.

Britain masih mempunyai angka kematian kedua tertinggi akibat virus di Eropah selepas Russia, dengan lebih 159,000 kematian. – Agensi


Russia perbesar angkatan tentera

Presiden Vladimir Putin pada Khamis (25 Ogos) mengarahkan saiz angkatan bersenjatanya diperbesarkan, sekali gus menyemak semula usaha bertahun-tahun Kremlin untuk mengencilkan jumlah anggota tenteranya.

Langlah terbahari Moscow itu memberi petanda bahawa Russia sedang bersiap sedia untuk perang yang panjang di Ukraine.

Dekri Presiden, yang ditandatangani Putin dan disiarkan di laman web Kremlin, menambah jumlah sasaran anggota perkhidmatan aktif tugas sebanyak kira-kira 137,000, kepada 1.15 juta, pada Januari tahun depan.

Penganalisis tentera hairan bagaimana peningkatan mendadak itu boleh diuruskan.

Ia adalah kali pertama dalam tempoh lima tahun bahawa Putin telah mengeluarkan perintah menukar kiraan keseluruhan angkatan tentera Russia.

Pegawai tentera Amerika Syarikat (AS) menganggarkan bahawa Russia telah mengalami sehingga 80,000 korban – termasuk kedua-dua kematian dan kecederaan – ketika pencerobohan Putin ke Ukraine.

Beberapa penganalisis menyifatkan langkah pembesaran angkatan bersenjata Russia sebagai isyarat jelas bahawa, selepas enam bulan penuh pertempuran, Putin tidak bercadang untuk menghentikannya.

“Ini bukan langkah yang anda lakukan apabila anda menjangkakan berakhirnya peperangan dengan pantas,” kata Dara Massicot, penyelidik dasar kanan di RAND Corp.

“Ini adalah sesuatu yang anda lakukan apabila anda membuat beberapa rancangan untuk konflik yang berlarutan.”

Terdapat bukti yang semakin meningkat bahawa perang di Ukraine boleh berlanjutan ke musim sejuk dan seterusnya.

Serangan Russia di timur dan selatan Ukraine semakin perlahan dan kedua-dua pihak tidak menunjukkan sebarang kesediaan untuk berunding atau berkompromi – bukan Russia, yang pada mulanya bergerak untuk menjatuhkan kerajaan Kyiv dan kini bertujuan merampas sebahagian besar wilayah Ukraine, mahupun Ukraine, yang kebebasan dan kedaulatannya dipertaruhkan.

Walaupun menikmati keunggulan ketara dalam artileri dan peluru berpandu jarak jauh, tentera Russia tidak dapat menawan wilayah penting sejak awal Julai, apabila bandar Lysychansk di wilayah Luhansk negara itu jatuh.

Penganalisis tentera dan wartawan di lapangan telah mengaitkan kadar serangan Russia yang perlahan dengan kekurangan anggota tentera. Sejak beberapa bulan lalu, Russia telah berusaha merekrut sukarelawan untuk berkhidmat di Ukraine dalam apa yang dipanggil oleh beberapa penganalisis sebagai “penggerak tersembunyi.”

Pada masa ini, Russia memerlukan lelaki berumur 18 hingga 27 tahun untuk menyertai perkhidmatan ketenteraan aktif selama setahun, walaupun bilangan tepat yang dipanggil pada bila-bila masa boleh berubah. Tetapi tentera Russia juga mempunyai askar yang berkhidmat secara kontrak, termasuk wanita.

Setakat ini, Putin mengelakkan kerahan tenaga beramai-ramai untuk menyediakan askarnya ke Ukraine. – NYTimes


Bersatu juga putuskan hanya satu nama calon PM dihantar

Hanya satu nama calon Perdana Menteri (PM) akan dihantar parti Bersatu untuk dipersembahkan kepada Yang di-Pertuan Agong hari ini, ia selari dengan keputusan yang diambil sama oleh UMNO semalam selepas bermesyuarat.

Dalam satu kenyataan, Setiausaha Agung Bersatu, Datuk Seri Hamzah Zainudin berkata, parti itu sudah membincangkan beberapa nama Ahli Parlimen (MP) yang bersama dengan Perikatan Nasional (PN) untuk menjadi calon mereka.

“Selaras dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, Bersatu akan membincangkan beberapa nama ahli Parlimen dalam kalangan komponen PN.

“Kami akan memutuskan satu nama calon Perdana Menteri untuk dipersembahkan kepada Yang di-Pertuan Agong hari ini,” katanya dalam kenyataan itu.

Tambah Hamzah, parti itu telah melahirkan dua pemimpin Perdana Menteri sepanjang penggal ke-14.

“Penggal ke-14 ini, Bersatu telah melahirkan dua orang Perdana Menteri iaitu Ahli Parlimen Langkawi, Tun Dr Mahathir Mohamad dan Ahli Parlimen Pagoh, Tan Sri Muhyiddin Yassin yang telah menjalankan amanah dan khidmat terbaik sepanjang mereka memegang jawatan tersebut.

“Bersatu menjunjung kasih kepada Yang di-Pertuan Agong atas titah untuk memberi ruang kepada semua ahli Parlimen menamakan calon Perdana Menteri melalui surat akuan (SD) yang perlu dihantar ke Istana Negara hari ini selaras dengan amalan demokrasi negara ini,” katanya.

Semalam, UMNO sebulat suara membuat keputusan untuk memutuskan menghantar nama Naib Presidennya, Datuk Seri Ismail Sabri Yaakob sebagai calon tunggal mereka sebagai PM.


Kesan ‘stealth Omicron’ teruk: Kajian

Virus BA.2 – subvarian Omicron – bukan sahaja merebak lebih cepat daripada varian asalnya, tetapi ia juga mungkin menyebabkan jangkitan lebih teruk, menurut kajian baharu dari Jepun.

Eksperimen baharu makmal itu menunjukkan BA.2 mungkin mempunyai ciri-ciri yang menjadikannya mampu menyebabkan jangkitan serius seperti varian lama Covid-19, termasuk Delta.

Dan seperti Omicron, sebahagian besarnya dapat mengelak daripada imuniti yang dicipta oleh vaksin. Suntikan penggalak memulihkan ketahanan vaksin menjadikan penyakit selepas jangkitan dikurangnay sebanyak 74 peratus.

BA.2 juga tahan terhadap beberapa rawatan, termasuk sotrovimab, antibodi monoklonal yang sedang digunakan terhadap Omicron.

Penemuan kajian itu disiarkan sebagai kajian pracetak pada pelayan bioRxiv, sebelum semakan pihak lain. Biasanya, sebelum kajian diterbitkan dalam jurnal perubatan, ia diteliti oleh pakar bebas. Pracetak membolehkan penyelidikan dikongsi dengan lebih cepat, tetapi ia disiarkan sebelum semakan tambahan itu.

“Ia mungkin, dari perspektif manusia, virus yang lebih teruk daripada BA.1 dan mungkin boleh menular dengan lebih baik serta menyebabkan jangkitan yang lebih teruk,” kata Dr Daniel Rhoads, Ketua Bahagian Mikrobiologi di Klinik Cleveland di Ohio.

Rhoads menyemak kajian itu tetapi tidak terlibat dalam penyelidikan.

BA.2 lebih cepat bermutasi berbanding virus asal penyebab Covid yang muncul di Wuhan, China. Ia juga mempunyai berpuluh-puluh perubahan gen yang berbeza daripada varian asal Omicron, menjadikannya berbeza daripada virus pandemik terbaharu seperti varian Alpha, Beta, Gamma dan Delta.

Kei Sato, seorang penyelidik di Universiti Tokyo yang menjalankan kajian itu, berpendapat bahawa penemuan ini membuktikan bahawa BA.2 tidak boleh dianggap sebagai sejenis Omicron dan ia perlu dipantau dengan lebih teliti.

“Seperti yang anda ketahui, BA.2 dipanggil ‘stealth Omicron,’ ” kata Sato kepada CNN. Itu disebabkan ianya tidak muncul pada ujian PCR. Oleh itu, makmal perlu mengambil langkah tambahan dan menyusun virus untuk mencari varian ini.

“Mewujudkan kaedah untuk mengesan BA.2 secara khusus akan menjadi perkara pertama banyak negara perlu melakukannya,” katanya.

“Nampaknya kita mungkin melihat tulisan Yunani baharu,” kata Deborah Fuller, ahli virologi di Sekolah Perubatan Universiti Washington, yang menyemak kajian itu tetapi bukan sebahagian daripada penyelidikan.

BA.2 dengan 30 peratus hingga 50 peratus lebih cepat menular daripada Omicron telah dikesan di 74 negara dan 47 negeri Amerika Syarikat (AS).

Pusat Kawalan dan Pencegahan Penyakit AS menganggarkan bahawa kira-kira 4 peratus rakyat Amerika kini dijangkiti BA.2, tetapi banyak bahagian lain di dunia mempunyai lebih banyak pengalaman dengan varian ini.

BA.2 dilaporkan telah menjadi dominan di sekurang-kurangnya 10 negara lain – Bangladesh, Brunei, China, Denmark, Guam, India, Montenegro, Nepal, Pakistan dan Filipina – menurut laporan epidemiologi mingguan Pertubuhan Kesihatan Sedunia (WHO).

Tetapi, terdapat pelbagai bukti tentang keterukan BA.2 di dunia nyata. Kemasukan ke hospital terus merosot di negara di mana BA.2 telah bertapak, seperti Afrika Selatan dan United Kingdom.

Tetapi di Denmark, di mana BA.2 telah menjadi penyebab utama jangkitan, kemasukan ke hospital dan kematian semakin meningkat, menurut WHO.

Kajian baru mendapati bahawa BA.2 boleh menyalin dirinya dalam sel lebih cepat daripada BA.1, versi asal Omicron. Ia juga lebih mahir menyebabkan sel-sel melekat bersama.

Ini membolehkan virus mencipta rumpun sel yang lebih besar, dipanggil syncytia, daripada BA.1. Itu membimbangkan kerana rumpun ini kemudiannya menjadi kilang untuk menghasilkan lebih banyak salinan virus.

Delta juga pandai mencipta syncytia, yang dianggap sebagai salah satu sebab ia sangat merosakkan paru-paru.

Apabila penyelidik menjangkiti hamster dengan BA.2 dan BA.1, haiwan yang dijangkiti BA.2 itu menjadi lebih menderita sakit dan fungsi paru-paru yang lebih teruk. Dalam sampel tisu, paru-paru hamster yang dijangkiti BA.2 mempunyai lebih banyak kerosakan daripada yang dijangkiti oleh BA.1. – Agensi


Kes Covid hari ini turun lagi

Jumlah jangkitan harian Covid-19 dalam tempoh 24 jam hari ini (Sabtu, 30 April 2022), terus turun berbanding yang dicatat pada Jumaat.

Dalam tempoh itu sebanyak 2,107 jangkitan baharu dikesan, turun 472 kes berbanding 2,579 yang dicatat pada Jumaat.

Jumlah itu menjadikan kumulatif positif sejak Januari lalu hingga hari ini meningkat kepada 4,448,004 kes.

Sehingga Jumaat, 4,360,061 pesakit telah sembuh, 35,542 kematian dilaporkan dan 50,294 kes masih aktif.

Daripada jumlah kes aktif itu Seramai 48,924 pesakit Covid-19 kini menjalani kuarantin di rumah; 34 ditempatkan di PKRC; 1,258 dimasukkan ke hospital; dan 78 dirawat di unit rawatan rapi (ICU) dengan 50 daripadanya memerlukan alat bantuan pernafasan.

Data Jabatan Kesihatan Negeri-Negeri yang dikeluarkan malam ini menunjukkan enam negeri mencatat peningkatan jangkitan hari ini, namun nisbah kenaikan adalah kecil.

Berikut adalah kes harian dan kumulatif positif bagi negeri dan Wilayah Persekutuan hari ini.

Maklumat lengkap termasuk kes kematian hari ini akan dikemas kini pagi esok.


Shahidan cadang remaja bawah 18 diberikan dos vaksin pertama

Kerajaan dicadangkan memulakan pemberian dos pertama vaksin Covid-19 kepada remaja bawah 18 tahun khususnya di negeri yang sudah mencapai 80 peratus imuniti kelompok seperti di Perlis, kata Ahli Parlimen Arau Datuk Seri Shahidan Kassim.

Pengerusi Perbadanan PR1MA Malaysia (PR1MA) itu berkata kerajaan boleh menimbang untuk memperluaskan pemberian vaksin kepada negeri-negeri yang sudah mencecah tahap imuniti berkelompok dan hasil tinjauannya mendapati Program Mobilisasi Vaksin Komuniti (MOVAK) mendapat sambutan baik daripada penduduk tempatan.

“Saya mencadangkan dos pertama vaksin wajar diberikan kepada remaja bawah 18 tahun, di Perlis sudah mencapai tahap 80 peratus imuniti kelompok dan mungkin tumpuan perlu diberikan kepada kumpulan remaja ini pula,” katanya kepada Agenda Daily.

Jelasnya, kumpulan remaja juga antara yang berisiko dijangkiti virus membunuh tersebut dan perlu diberikan vaksin sekurang-kurangnya dos pertama.

Menurut Shahidan lagi, hasil pemerhatiannya sepanjang inisiatif MOVAK dijalankan di Perlis, ia mendapat sambutan yang menggalakkan daripada orang ramai sepanjang ia dijalankan pada 23 hingga 25 Ogos baru-baru ini.

“Di tiga kawasan pemberian vaksin yang dijalankan bawah MOVAK ini di Perlis, seramai 7034 individu sudah disuntik vaksin… Ia hampir mencapai sasaran yang ditetapkan 7500 orang yang disasarkan MOVAK,” katanya lagi.

Beliau berharap program tersebut akan diteruskan dengan memberi fokus kepada remaja 18 tahun kerana ia terbukti dapat mempercepatkan imuniti kelompok dicapai.

“Program sebegini mendapat sambutan baik kerana datang terus ke tempat mereka dan ia memberi kemudahan kepada mereka… program yang bermula sejak pagi tersebut dan berakhir pada petang, terdapat penerima yang mendaftar lebih awal dan ada juga yang hadir secara walk-in,” ujarnya lagi.

Program MOVAK Perlis bermula Isnin sehingga Rabu (25 Ogos) di Dataran MPK Pauh; Dewan Felda Mata Ayer; Dewan Padang Semarak; Dewan Pusat Internet Batas Lintang Simpang Empat; Pusat Khidmat Kubang Gajah dan Dataran Mentalon.

Di Kedah program MOVAK dijalankan pada 27 dan 28 Ogos di Stadium Kulim; Dewan Bandar Laguna Merbuk, Sungai Petani dan Dewan Jitra, Kubang Pasu.

Di Pulau Pinang pula, program dilaksanakan pada 30 Ogos hingga 2 September di Dewan Dato’ Haji Ahmad Badawi (Seberang Perai Utara); Kompleks Sukan Jalan Betek (Seberang Perai Tengah); Stadium Batu Kawan (Seberang Perai Selatan); Stadium Bandaraya (Timur Laut) dan Dewan Perda Teluk Kumbar (Barat Daya).

PR1MA menyediakan 10 buah bas yang berfungsi sebagai pusat pemberian vaksin (PPV) bergerak untuk melaksanakan MOVAK di Perlis, Kedah dan Pulau Pinang bermula Isnin sehingga 2 September depan.


Gempa bumi kuat goncang Afghanistan, Pakistan, utara India

Gempa bumi kuat berlarutan sekurang-kurangnya 30 saat dirasai di sebahagian besar Afghanistan, Pakistan dan beberapa bahagian India lewat malam tadi, dengan Pusat Kajian Geologi Amerika Syarikat (USGS) mengatakan ia berukuran 6.5 magnitud.

“Ia adalah satu gegaran yang menakutkan. Saya tidak pernah merasakan gegaran seperti itu sebelum ini dalam hidup saya,” Khatera, 50, seorang penduduk Kabul, memberitahu AFP selepas bergegas keluar dari apartmennya di tingkat lima di ibu negara.

USGS berkata gempa itu berpusat berhampiran Jurm di timur laut Afghanistan dan mempunyai kedalaman 187 kilometer.

Wilayah ini sering dilanda gempa bumi – terutamanya di banjaran gunung Hindu Kush, yang terletak berhampiran persimpangan plat tektonik Eurasia dan India.

Dua orang, termasuk seorang kanak-kanak, terbunuh di wilayah Laghman, kata jurucakap Kementerian Pengurusan Bencana Alam Afghanistan, Shafiullah Rahimi kepada AFP.

Jurucakap kerajaan Zabihullah Mujahid berkata pusat kesihatan di seluruh negara telah diletakkan dalam keadaan berjaga-jaga.

Noor Mohammad Hanifi, seorang peniaga di Kabul, memasang khemah di jalan untuk keluarganya bermalam.

“Tiada sesiapa yang berani masuk ke dalam rumah mereka,” katanya.

Hanafi berkata, dia berasa pening apabila gempa itu berlaku memandangkan dia baru pulang dari perjalanan jauh.

“Tetapi apabila saya mendengar pintu dan tingkap bergegar, saya menyedari ia adalah gempa bumi.”

Di tempat lain, agensi berita ANI India melaporkan bahawa gegaran turut dirasai di New Delhi.

Pelbagai laporan mengenai bangunan condong telah diterima oleh Perkhidmatan Bomba Delhi dan pasukan tiba di lokasi untuk menyiasat, kata pegawai kepada IANS.

Menurut Pengarah Perkhidmatan Bomba Delhi (DFS) Atul Garg, panggilan mengenai bangunan condong telah diterima di kawasan Shakarpur di Vikas Marg di timur Delhi.

Di Pakistan, orang ramai yang ketakutan meninggalkan rumah mereka ketika gegaran melanda.

“Orang ramai berlari keluar dari rumah mereka dan sedang membaca al-Quran,” kata seorang wartawan AFP di bandar Rawalpindi, Pakistan.

Ikhlaq Kazmi, seorang bekas profesor di bandar itu, berkata seluruh rumahnya mula bergegar.

“Kanak-kanak mula menjerit bahawa ada gempa bumi,” katanya.

Perdana Menteri Pakistan Shehbaz Sharif mengarahkan Pihak Berkuasa Pengurusan Bencana Negara bersedia untuk menangani sebarang kecemasan.

Sekurang-kurangnya 180 orang yang mengalami kecederaan ringan telah dibawa ke hospital di seluruh wilayah barat laut Khyber Pakhtunkhwa Pakistan, kata seorang pegawai kanan kerajaan, Shahidullah Khan.


Kerajaan boleh dedah perjanjian dengan Indonesia dalam PSC, cadang Khairy

Bagi memastikan ketelusan dan merungkai segala persoalan berhubung perjanjian maritim dengan Indonesia, kerajaan campuran digesa mendedahkannya kepada Ahli Parlimen dan wakil di Sabah.

Bekas menteri kesihatan, Khairy Jamaluddin Abu Bakar mencadangkan supaya kerajaan campuran Datuk Seri Anwar Ibrahim memanggil satu Jawatankuasa Pilihan Khas Parlimen (PSC) bagi menjelaskan berhubung isu Triti Laut Sulawesi antara Malaysia – Indonesia.

Gesaan itu dibuat bekas Ahli Parlimen Rembau itu susulan susulan dakwaan dibuat Ahli Dewan Undangan Negeri (ADUN) Tungku, Assaffal Alian, kononnya kerajaan campuran menyerahkan Blok Ambalat di Laut Sulawesi kepada Indonesia, baru-baru ini.

“Tapi saya ada cadangan, cadangan yang saya buat sewaktu kita bincang perkara ini buat kali pertama… Apa kata triti itu di bawa masuk ke dalam Jawatankuasa Pilihan Khas hal ehwal antarabangsa dan hubungan luar.

“Bawa triti itu tunjuk kepada Ahli-ahli Parlimen supaya kita tidak hanya bergantung kepada kerajaan yang sepatutnya cukup, tapi dalam keadaan kenyataan kerajaan pun orang tak percaya, jadi bawa tunjuk perjanjian itu.

“Macam saya tunjuk perjanjian vaksin supaya tidak ada pertikaian,” katanya dalam program Keluar Sekejap yang dikongsi dalam media sosial.

Untuk rekod, Jawatankuasa Pilihan Khas Perhubungan Antarabangsa dan Perdagangan Antarabangsa dipengerusikan oleh MP Subang, Wong Chen.

Terdahulu, Pengerusi Perikatan Nasional (PN) Sabah Datuk Seri Ronald Kiandee juga mencadangkan langkah sama bagi memastikan ketelusan berhubung isu sama ada Triti Laut Sulawesi ditandatangani Perdana Menteri (PMX) dan Presiden Indonesia, Joko Widodo sebelum ini, tidak membabitkan blok Ambalat.

Menurutnya, ia juga dapat menghentikan spekulasi serta kebimbangan rakyat berhubung sempadan separa laut wilayah antara dua negara di Laut Sulawesi seperti yang dikatakan oleh kerajaan.

“Blok Ambalat iaitu kawasan seluas 15,000 km persegi di tengah-tengah wilayah pertikaian di luar pantai Sabah ini mengandungi sumber minyak mentah terbesar di dunia dan telah dipertahankan oleh Malaysia sekian lama, maka ia tidak boleh digadai sama sekali.

“Apatah lagi pakar maritim yang terlibat dalam usaha melindungi hak wilayah Malaysia telah memberi amaran kepada Putrajaya supaya tidak menandatangani sebarang perjanjian baharu untuk menyelesaikan pertikaian sempadan yang berlarutan dengan Indonesia,” katanya dalam kenyataan sebelum ini.

Pada 15 Ogos lalu, Timbalan Menteri Luar Datuk Mohamad Alamin menjelaskan Triti Laut Sulawesi ditandatangani Malaysia dan Indonesia tidak melibatkan kawasan yang dirujuk sebagai blok Ambalat tetapi hanya membabitkan sempadan separa laut wilayah antara dua negara di Laut Sulawesi.

Penjelasan itu susulan kenyataan Tungku Assaffal pada DUN Sabah 10 Ogos lepas yang mendakwa kononnya Malaysia menyerahkan Ambalat kepada Indonesia.

Isu tuntutan bertindih antara Malaysia dan Indonesia di kawasan perairan di Laut Sulawesi atau Ambalat yang terletak antara Kalimantan Timur, Indonesia dan tenggara Sabah itu, timbul sejak penerbitan peta oleh Malaysia pada 1979.

Peta itu menunjukkan kawasan sempadan maritim itu terletak dalam perairan Malaysia tetapi Indonesia membantah peta itu.


PRU musim banjir perlu dielakkan, kata bomba

Jabatan Bomba dan Penyelamat Malaysia (JBPM) mengakui pelaksanaan Pilihan Raya Umum Ke-15 (PRU-15) pada fasa Monsun Timur Laut yang dikaitkan dengan musim banjir menyebabkan beban anggota penguat kuasa semakin bertambah dalam melancarkan operasi ketika bencana itu.

Susulan itu, Pengarah Bahagian Operasi Kebombaan dan Penyelamatan JBPM, Datuk Nor Hisham Mohammad, berharap PRU-15 ketika musim banjir perlu dielakkan kerana ia boleh menambah risiko yang perlu dihadapi dalam usaha menyelamat penduduk terbabit bencana berkenaan.

Bagaimanapun, beliau berkata, jika PRU-15 tetap dilaksanakan pada musim banjir, JBPM meminta supaya penyelarasan membabitkan agensi berkaitan terutama Suruhanjaya Pilihan Raya (SPR) dan Jabatan Kebajikan Masyarakat (JKM) perlu dilakukan bagi membantu melancarkan sebarang operasi.

Katanya, perancangan teliti khususnya dalam aspek memobilasi pengundi ke tempat pengundian perlu dibuat bagi mengelak kejadian tidak diingini dan anggota JBPM bersedia membantu urusan itu jika diminta berbuat demikian.

“JBPM mempunyai 14,829 anggota membabitkan pegawai sepenuh masa dan pegawai bomba bantuan, 403 unit kenderaan marin, 127 unit kenderaan angkut berat dan 537 unit kenderaan angkut ringan yang akan digunakan bagi berdepan operasi banjir.

“Paling terbaik ialah jangan menambah risiko yang ada dengan mengadakan PRU-15 ketika fasa monsun ini. Fokus utama kami ialah menyelamatkan mangsa banjir ke tempat selamat dan jika pada masa sama, mereka ini perlu bergerak pula untuk mengundi, ia meningkatkan risiko keselamatan.

“Kita harus memahami juga beban tugas anggota bomba yang bertambah jika diminta memobilasi pengundi termasuk dalam aspek syif dan beban cuti,” katanya menurut BH.

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Semalam, Timbalan Ketua Pengarah MetMalaysia Hisham Mohd Anip berkata walaupun kebiasaannya bencana banjir berlaku semasa musim monsun timur laur sekitar November dan Disember tetapi sekarang ini pun sudah banyak tempat dilanda bencana banjir.

Katanya mengambil kira faktor tersebut boleh dikatakan ia bukan waktu yang sesuai sekiranya pilihan raya umum ke-15 (PRU-15) mahu diadakan pada masa terdekat ini.

“Dalam tempoh peralihan pun banyak tempat sudah banjir. Ada (kejadian) banjir di Perak dan Johor. Jadi dari segi kesesuaian, ia tidak membantu untuk mengadakan pilihan raya,” katanya.

Pelaksanaan PRU-15 ketika fasa monsun ‘hampir’ pasti apatah lagi pembubaran Parlimen dijangka dibuat dalam masa terdekat ini.

Mengulas lanjut Nor Hisham berkata, JBPM juga akan menggerakkan Team Gerak Cepat (TGC) yang akan dilancarkan pada bulan ini untuk membantu memastikan operasi menyelamat semua mangsa banjir dapat dilakukan segera.

Katanya, keanggotaan TGC yang ada di seluruh negara akan dikerah ke lokasi banjir memerlukan dan kehadiran mereka sangat diperlukan jika PRU-15 berlaku ketika musim banjir ini.

“Memang tugas utama kita bagi memindahkan dan menyelamatkan mangsa banjir ke kawasan selamat, namun jika SPR meminta JBPM membantu memobilasi pengundi ke pusat pengundian, penambahan tugas itu perlu digalas mereka.

“Jadi, kita sudah bersiap siaga jika kerajaan meminta anggota bomba turut menggalas tanggungjawab membantu pengundi. Kita sudah nampak bayangan itu dan gerak kerja sudah disusun, hanya menanti arahan tambahan saja,” katanya.

Nor Hisham berkata, setakat ini pihaknya dimaklumkan penyelarasan antara agensi belum dilaksanakan, malah SPR juga belum menghubungi JBPM bagi mendapatkan data berhubung kekuatan logistik sekiranya PRU-15 diadakan dalam tempoh terdekat ini.


Selagi BN terus tadbir negara, rakyat terus diperbodohkan: Tinjauan

Terdapat andaian dibuat oleh mereka yang berada di luar Negeri Sembilan bahawa Barisan Nasional (BN) akan menang di kerusi Parlimen Rembau, kerana orang nombor duanya Datuk Seri Mohamad Hasan (Tok Mat) bertanding di situ menggantikan Khairy Jamaluddin.

Tetapi anak jati Rembau yang mengikuti perkembangan politik di kawasan Parlimen itu melihat Pilihan Raya Umum Ke-15 (PRU-15) kali ini secara berbeza.

“Bukan semua orang suka Tok Mat. Dia popular kerana sudah lama menjadi Menteri Besar di sini (Negeri Sembilan)… jadi orang lebih mengenalinya,” kata Kamaruzaman Sukur, 60.

“Sebenarnya orang di Rembau suka KJ. Banyak yang telah dia lakukan untuk Rembau ketika dia datang ke sini.

“Dia membina hospital, dia membina padang besar di sini, dia memodenkan bandar. Jika tidak kerana ini, Rembau akan kekal sebagai bandar tertinggal berbanding perbandaran lain di negeri lain,” kata pesara penjawat awam itu, memetik tinjauan pendapat oleh Malay Mail.

Beliau adalah calon ‘heavyweight’ untuk mengekalkan Rembau di tangan BN dalam saingan lima penjuru. Bersaing bersamanya ialah Mohd Nazree Mohd Yunus (Perikatan Nasional); Jufitri Joha(PH); S. Tinagaran(PSM); dan Ramly Awalluddin (Pejuang).

Tok Mat sebelum ini adalah Menteri Besar Negeri Sembilan selama tiga penggal sehingga PRU-14 menamatkan pegangan kuku besi BN di negeri itu.

Khairy pula berkhidmat di Rembau selama tiga penggal sebagai ahli Parlimennya. Dalam tempoh tiga penggal ini, beliau adalah Menteri Belia dan Sukan; Menteri Sains, Teknologi dan Inovasi; sebelum dilantik sebagai Menteri Kesihatan. Beliau dihantar oleh Tok Mat bertanding di kerusi Parlimen Sungai Buloh – kerusi bahaya, bukan selamat.

Terlepas daripada apa yang diperkatakan tentang Tok Mat, Kamaruzaman dan rakan-rakannya berkata mereka telah memutuskan untuk tidak menyokong BN lagi.

“Kami mahu seorang pemimpin yang berintegriti dan benar-benar jujur, yang memberitahu rakyat apa yang sebenarnya berlaku dengan ekonomi negara.

“Jangan berbohong kepada rakyat. Lihat sahaja kes Felda dan Tabung Haji. Sekejap awak kata tak ada duit, tiba-tiba awak berjaya bayar faedah. Dari mana mereka mendapat wang itu? Beritahu kami perkara sebenar,” kata Kamaruzaman.

Beliau juga membandingkan Malaysia dengan Singapura, menunjukkan ia adalah sebuah negara yang jauh lebih kecil dengan sumber asli yang sedikit, tetapi telah menjadi jauh lebih maju selepas dibuang daripada Persekutuan.

“Mengapa Singapura jauh lebih baik daripada kita? Mereka tidak mempunyai sumber semula jadi tetapi kita ada. Mengapa kita tidak mendapat manfaat daripada pulangan sumber asli ini?

“Kami sangat kaya, tetapi ke mana perginya kekayaan kita?” soalnya.

Kamaruzaman berkata atas sebab-sebab ini Malaysia memerlukan perubahan dalam kerajaan.

Katanya, selagi BN terus mentadbir negara, rakyat akan terus diperbodohkan.

Berkongsi pengalaman peribadinya dengan “sistem” kerajaan, Kamaruzaman mengimbas kembali ketika dia dinafikan faedah perumahan walaupun menjadi kakitangan kerajaan.

“Apabila saya memohon, soalan pertama yang mereka ajukan kepada saya ialah, siapa yang saya undi pada pilihan raya umum? Kerana saya tidak mengundi BN, saya tidak dapat rumah itu,” katanya.

Seorang lagi anak jati Rembau yang hanya mahu dikenali sebagai Lee berkata, rakan-rakan Melayunya telah menunjukkan bahawa mereka tidak akan mengundi BN kali ini.

“Mereka penyokong BN, tetapi kerana keadaan negara sekarang, mereka kata pemimpin sekarang ini perlu pergi dan tidak cergas untuk menguruskan negara.

“Saya tidak pasti sama ada mereka benar-benar maksudkan apa yang mereka katakan, tetapi itulah yang mereka beritahu saya,” cerita pemilik kedai runcit itu.

Beliau berkata gelombang lain mungkin kerana rakyat sudah tidak mahu lagi dengan kepimpinan BN.

“Tok Mat memang membantu rakyat di sini semasa beliau menjadi Menteri besar, tetapi undi untuk beliau bermakna undi untuk Zahid Hamidi menjadi Perdana Menteri seterusnya,” kata Yong merujuk kepada Pengerusi BN dan Presiden UMNO Datuk Seri Ahmad Zahid Hamidi yang bertanding semula di Parlimen Bagan Datuk, Perak, walaupun sedang berhadapan 87 pertuduhan jenayah, termasuk rasuah di mahkamah.

“Mereka semua ada kes di mahkamah. Saya tidak faham mengapa orang masih mahu mengundi seseorang yang mempunyai kes rasuah di mahkamah untuk menjadi pemimpin negara mereka. Sesuatu yang tidak kena dengan mereka,” tambah Yong, yang berusia lewat 50-an.


Kes sembuh harian mengatasi kes baharu: Noor Hisham

Kes sembuh Covid-19 harian mengatasi jumlah kes baharu jangkitan Covid-19 hari ini, kata Ketua Pengarah Kesihatan Tan Sri Dr Noor Hisham Abdullah.

Jumlah kes harian Covid-19 terus menunjukkan penurunan dengan 4,626 kes dilaporkan dalam tempoh 24 jam lepas, berbanding 4,979 kes semalam.

Jumlah kumulatif kes baharu kini 2,476,268.

Dr Noor Hisham berkata daripada jumlah kes baharu hari ini, hanya 94 kes atau dua peratus melibatkan kategori tiga, empat dan lima, manakala baki 4,532 kes atau 98 peratus terdiri daripada kategori satu dan dua.

“Daripada jumlah kes baharu itu, enam kes adalah kes import manakala 4,620 kes melibatkan penularan tempatan,” katanya dalam kenyataan mengenai situasi Covid-19 hari ini.

Dr Noor Hisham berkata bagi kes sembuh, sebanyak 5,299 kes dilaporkan, mengatasi kes baharu dan menjadikan jumlah kumulatif kes pulih Covid-19 kini 2,380,060.

Menurut kenyataan itu, terdapat 569 kes memerlukan rawatan di Unit Rawatan Rapi (ICU), dengan 301 daripadanya memerlukan bantuan pernafasan.

Beliau berkata sebanyak lima kluster baharu dikenal pasti membabitkan tiga kluster tempat kerja, masing-masing satu kluster kumpulan berisiko tinggi dan institusi pendidikan Kementerian Pendidikan.

Ketua Pengarah itu memaklumkan kadar kebolehjangkitan atau Rt seluruh negara semalam pula ialah 0.95 dengan Kuala Lumpur mencatat kadar Rt tertinggi iaitu 1.02 manakala Labuan kekal satu-satunya kawasan mencatatkan kadar kebolehjangkitan sifar.

Maklumat terperinci lain berkenaan situasi semasa jangkitan dan penularan Covid-19 dalam negara akan dimuat naik ke laman sesawang COVIDNOW di https://covidnow.moh.gov.my dengan data akan dikemas kini pada 12 tengah malam setiap hari.


36 kematian semalam, 52,720 pesakit jalani kuarantin di rumah

Jumlah pesakit Covid-19 yang meninggal dunia dalam tempoh 24 jam semalam turun lagi kepada 36 kes berbanding 44 kematian yang dilaporkan pada Sabtu.

Kementerian Kesihatan (KKM) memaklumkan daripada jumlah itu tujuh pesakit meninggal dunia sebelum dibawa ke hospital atau ‘brought in death’ (BID).

Angka itu menjadikan keseluruhan kes kematian sejak wabak Covid-19 melanda negara awal tahun lalu kepada 28,912 kes, termasuk 5,846 kes BID.

Daripada statistik yang dikeluarkan menerusi laman sesawang COVIDNOW hari ini, Sarawak merekodkan jumlah kematian tertinggi sebanyak 12 kes, diikuti Pulau Pinang (lima); Terengganu (empat); dan Kedah (tiga).

Johor, Kelantan, Negeri Sembilan, Sabah, dan Kuala Lumpur masing-masing mencatat dua kematian, manakala Perak dan Selangor masing-masing merekodkan satu kes.

Sementara itu, jumlah kes aktif Covid-19 di seluruh negara turun kepada 67,969 kes berbanding 69,153 yang dilaporkan pada Sabtu.

Daripada jumlah itu, 52,720 pesakit menjalani kuarantin di rumah, 8,735 ditempatkan ke PKRC, 5,952 dirawat di hospital dan 562 pesakit dimasukkan ke unit rawatan rapi dengan 326 memerlukan alat bantuan pernafasan.

Jumlah kumulatif positif sejak awal tahun lalu sehingga semalam meningkat kepada 2,466,307 kes, manakala 2,374,761 pesakit pula telah sembuh.


Roket jarak dekat dilancar Korea Utara, ketegangan semakin tinggi

Beberapa roket jarak dekat didakwa dilancar Korea Utara hari ini sehingga menimbulkan kebimbangan negara jiran yang juga seteru negara Komunis itu, Korea Selatan.

Media antarabangsa melaporkan tindakan terbaharu Korea Utara itu menimbulkan ketegangan yang semakin tinggi, ia walaupun senjata tersebut kurang mendapat perhatian berbanding peluru berpandu balistik antara benua (ICBM) yang dimiliki mereka.

Ketua Kakitangan Bersama Korea Selatan berkata, pihak tentera memantau perkembangan terkini dan sentiasa berada dalam keadaan siapsiaga.

“Pagi ini terdapat beberapa tembakan pelancar roket dilepaskan di Korea Utara.

“Sebanyak empat tembakan dilepaskan Korea Utara sekitar pukul 7.20 pagi selama sejam menyasarkan pantai barat dari lokasi yang tidak diketahui di wilayah Pyongan Selatan,” katanya lapor Agensi Berita Yonhap.

Susulan itu, Majlis Keselamatan Negara Korea Selatan mengadakan mesyuarat tergempar timbalan menteri mengenai pelancaran itu.

Tahun lalu, Korea Selatan meluluskan rancangan meneruskan sistem pemintasan artileri bernilai AS$2.6 bilion (RM10.9 bilion) menyerupai ‘Iron Dome’ milik Israel.

Senjata pertahanan itu direka bagi melindungi negara daripada senjata api dan roket jarak jauh Korea Utara.

Kira-kira separuh daripada 52 juta penduduk Korea Selatan tinggal di ibu kota Seoul dan kawasan sekitar yang berada dalam lingkungan senjata jarak jauh negara jiran.


Kematian pesakit Covid-19 tak divaksin 3 kali ganda lebih tinggi

Kadar kematian akibat Covid-19 di kalangan penduduk Jakarta, Indonesia yang tidak menerima suntikan vaksin adalah tiga kali ganda lebih tinggi daripada individu yang divaksin, kata data terbaharu diterbitkan Kementerian Kesihatan Republik Indonesia (KKRI).

Daripada 68,000 pesakit di Jakarta dari Mei hingga Julai lalu, hanya 4.1 peratus daripada jumlah kematian melibatkan individu yang sudah divaksin sama ada menerima dua dos suntikan Sinovac atau AstraZeneca, sementara 15.5 peratus adalah dalam kalangan mereka yang tidak divaksin.

Indonesia sejak beberapa bulan lalu berdepan lonjakan kes harian terburuk, dan pada Rabu 4 Ogos 2021 jumlah kematian di negara itu melepasi 100,636 kes, sekali gus meletakkan republik itu sebaris dengan 11 lagi negara di dunia yang merekodkan lebih 100,000 kematian akibat Covid-19.

Namun ia sudah dijangkakan kerana Indonesia adalah negara keempat di dunia paling ramai penduduk, selain program suntikan pelalian vaksin Covid-19 juga perlahan, serta kelewatan melaksanakan ‘lockdown’ penuh bagi mengekang penularan wabak itu.

Kebiasaannya data berkaitan kematian pesakit yang sudah divaksin dengan tidak divaksin sukar diperoleh, namun ahli biologi molekul Dr Ines Atmosukarto berkata data itu adalah bukti pentingnya vaksinasi pada masa depan.

“Ini menyokong anggapan bahawa dua dos vaksin mengurangkan kemungkinan kematian bagi mereka yang dijangkiti dan memerlukan rawatan di hospital,” katanya, sambil menambahkan bahawa data tersebut tidak mempunyai perincian mengenai usia, komorbiditi dan jangka waktu pemantauan ke atas pesakit.

Secara berasingan, data dari bandar Bayuwangi di Jawa menunjukkan 93 peratus pesakit Covid-19 yang meninggal dunia dari Mac hingga Julai lalu adalah dalam kalangan mereka yang tidak divaksin, sementara 6 peratus membabitkan mereka yang menerima dos pertama dan 1 peratus yang melengkapkan dos kedua.

Sinovac dan AstraZeneca adalah vaksin yang diberikan kepada orang ramai di kawasan itu.

Jurucakap Program Vaksinasi Covid-19 KKRI, Dr Siti Nadia Tarmizi berkata data yang diterbitkan itu mampu menyanggah keraguan terhadap vaksin di Indonesia.

Menurut data itu, sehingga kini 18 peratus daripada lebih 270 juta populasi di Indonesia telah menerima sekurang-kurangnya satu dos vaksin, sementara 8 peratus lagi melengkapkan dua dos.

Sebagai perbandingan, di India 27.7 peratus daripada 1.39 bilion populasinya menerima sekurang-kurangnya satu dos vaksin, manakala 7.8 peratus lagi melengkapkan dos kedua masing-masing. India merekodkan 425,700 kematian akibat Covid-19.

Bergelut dengan penularan meluas varian Delta yang mudah berjangkit, Indonesia kini menjadi pusat penularan Covid-19 di Asia dengan merekodkan lebih 3.5 juta kes sejak awal tahun lalu.

Namun, kes baharu mulai menurun di Jakarta dan di sesetengah kawasan di Jawa. KKRI memaklumkan kemuncak gelombang kedua sudah dilewati, namun tetap ada kebimbangan kerana varian Delta masih menular. – Agensi


Sekolah dalam zon merah di Sarawak ditutup 14 hari mulai esok

Kerajaan Sarawak mengarahkan semua sekolah yang berada dalam zon merah di negeri ini ditutup selama 14 hari mulai esok, susulan trend peningkatan kes jangkitan baharu COVID-19 di negeri ini.

Ketua Menteri Sarawak, Datuk Patinggi Abang Johari Tun Openg berkata, perkara itu diputuskan selepas membuat penilaian mengenai jangkitan di kawasan sekolah yang boleh berjangkit kepada pelajar, ibu bapa dan guru.

“Demi kesihatan anak dan masyarakat setempat, kerajaan Sarawak memutuskan untuk menutup semua sekolah di kawasan merah,” katanya pada sidang media khas penguatkuasaan prosedur operasi standard (SOP) di Wisma Bapa Malaysia di sini, hari ini.

Setakat semalam sebanyak 18 daerah di Sarawak masih berada dalam zon merah dengan jumlah keseluruhan jangkitan mencecah 508 kes baharu, lapor Bernama.

Mengulas tindakan Sarawak melaksanakan Perintah kawalan Pergerakan Bersyarat (PKPB) berbanding Perintah kawalan Pergerakan (PKP), beliau berkata penilaian lapangan yang dibuat Jawatankuasa Pengurusan Bencana Negeri (JPBN) ini mendapati penguatkuasaan PKP agak sukar untuk dilaksanakan buat masa ini.

Menurut Abang Johari, seandainya Sarawak menguatkuasakan PKP, ia hanya akan membebankan banyak industri dan ramai rakyat Sarawak akan hilang pekerjaan dan dihimpit dengan kesukaran hidup.

“Setelah mempertimbangkan semua isu dan menilai risikonya, JPBN telah memutuskan untuk terus melaksanakan Perintah Kawalan Pergerakan Diperketatkan (PKPD) di daerah yang disasarkan kerana langkah ini terbukti berhasil (seperti dilaksanakan) di rumah panjang, kawasan kejiranan dan tempat kerja sebelum ini,” katanya.